ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/635 ΤΗΣ ΕΠΙΤΡΟΠΗΣ

της 16ης Απριλίου 2021

για την επιβολή οριστικού δασμού αντιντάμπινγκ στις εισαγωγές ορισμένων συγκολλημένων σωλήνων κάθε είδους από σίδηρο ή μη κραματοποιημένο χάλυβα καταγωγής Λευκορωσίας, Λαϊκής Δημοκρατίας της Κίνας και Ρωσίας κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (στο εξής: βασικός κανονισμός), και ιδίως το άρθρο 11 παράγραφος 2,

Εκτιμώντας τα ακόλουθα:

1. ΔΙΑΔΙΚΑΣΙΑ

1.1. Προηγούμενες έρευνες και ισχύοντα μέτρα

(1) Με τον κανονισμό (ΕΚ) αριθ. 1256/2008 (2) το Συμβούλιο επέβαλε οριστικό δασμό αντιντάμπινγκ στις εισαγωγές ορισμένων συγκολλημένων σωλήνων κάθε είδους από σίδηρο ή μη κραματοποιημένο χάλυβα καταγωγής Λευκορωσίας, Λαϊκής Δημοκρατίας της Κίνας (ΛΔΚ), Ρωσίας, Ταϊλάνδης και Ουκρανίας (στο εξής: αρχικά μέτρα). Τα μέτρα αυτά έλαβαν τη μορφή ενός κατ’ αξία δασμού που κυμαινόταν μεταξύ 10,1 % και 90,6 %.

(2) Με τον εκτελεστικό κανονισμό (ΕΕ) 2015/110 της Επιτροπής (3), η Επιτροπή επέβαλε εκ νέου οριστικό δασμό αντιντάμπινγκ στις εισαγωγές ορισμένων συγκολλημένων σωλήνων κάθε είδους από σίδηρο ή μη κραματοποιημένο χάλυβα καταγωγής Λευκορωσίας, ΛΔΚ και Ρωσίας και περάτωσε τη διαδικασία για τις εισαγωγές καταγωγής Ουκρανίας, ύστερα από επανεξέταση ενόψει της λήξης ισχύος των μέτρων (στο εξής: προηγούμενη επανεξέταση ενόψει της λήξης ισχύος των μέτρων).

(3) Οι δασμοί αντιντάμπινγκ που ισχύουν επί του παρόντος ανέρχονται σε ποσοστά 10,1 % και 16,8 % στις εισαγωγές από τους παραγωγούς-εξαγωγείς του δείγματος στη Ρωσία, 20,5 % από όλες τις άλλες εταιρείες στη Ρωσία, 90,6 % στις εισαγωγές από όλους τους παραγωγούς-εξαγωγείς στη ΛΔΚ και 38,1 % στις εισαγωγές από όλους τους παραγωγούς-εξαγωγείς στη Λευκορωσία.

1.2. Αίτηση επανεξέτασης ενόψει της λήξης ισχύος των μέτρων

(4) Έπειτα από τη δημοσίευση ανακοίνωσης σχετικά με την επικείμενη λήξη ισχύος των μέτρων (4), η Ευρωπαϊκή Επιτροπή (στο εξής: Επιτροπή) έλαβε αίτηση επανεξέτασης δυνάμει του άρθρου 11 παράγραφος 2 του βασικού κανονισμού.

(5) Η αίτηση επανεξέτασης υποβλήθηκε στις 25 Οκτωβρίου 2019 από την επιτροπή άμυνας της βιομηχανίας συγκολλημένων σωλήνων από χάλυβα της Ευρωπαϊκής Ένωσης (στο εξής: αιτών) εξ ονόματος παραγωγών που αντιπροσωπεύουν πάνω από το 25 % της συνολικής παραγωγής της Ένωσης ορισμένων συγκολλημένων σωλήνων κάθε είδους από σίδηρο ή μη κραματοποιημένο χάλυβα. Η αίτηση επανεξέτασης βασίστηκε στο επιχείρημα ότι η λήξη της ισχύος των μέτρων είναι πιθανόν να οδηγήσει στη συνέχιση ή την επανάληψη του ντάμπινγκ και της ζημίας στον κλάδο παραγωγής της Ένωσης.

1.3. Έναρξη επανεξέτασης ενόψει λήξης της ισχύος των μέτρων

(6) Ύστερα από διαβουλεύσεις με την επιτροπή που συστάθηκε με το άρθρο 15 παράγραφος 1 του βασικού κανονισμού, η Επιτροπή, αφού έκρινε ότι υπάρχουν επαρκή αποδεικτικά στοιχεία για την έναρξη επανεξέτασης ενόψει της λήξης ισχύος των μέτρων, στις 24 Ιανουαρίου 2020 κίνησε διαδικασία επανεξέτασης ενόψει της λήξης ισχύος των μέτρων όσον αφορά τις εισαγωγές ορισμένων συγκολλημένων σωλήνων κάθε είδους από σίδηρο ή μη κραματοποιημένο χάλυβα καταγωγής Λευκορωσίας, ΛΔΚ και Ρωσίας (στο εξής: οικείες χώρες) βάσει του άρθρου 11 παράγραφος 2 του βασικού κανονισμού. Η Επιτροπή δημοσίευσε ανακοίνωση για την έναρξη της διαδικασίας στην Επίσημη Εφημερίδα της Ευρωπαϊκής Ένωσης (5) (στο εξής: ανακοίνωση για την έναρξη της διαδικασίας).

1.4. Περίοδος της έρευνας επανεξέτασης και εξεταζόμενη περίοδος

(7) Η έρευνα με αντικείμενο τη συνέχιση ή την επανάληψη της πρακτικής ντάμπινγκ κάλυψε την περίοδο από την 1η Ιανουαρίου 2019 έως τις 31 Δεκεμβρίου 2019 (στο εξής: περίοδος της έρευνας επανεξέτασης ή ΠΕΕ). Η εξέταση των τάσεων που είναι σημαντικές για την εκτίμηση της πιθανότητας συνέχισης ή επανάληψης της ζημίας κάλυψε την περίοδο από την 1η Ιανουαρίου 2016 έως το τέλος της περιόδου της έρευνας επανεξέτασης (στο εξής: εξεταζόμενη περίοδος).

1.5. Ενδιαφερόμενα μέρη

(8) Στην ανακοίνωση για την έναρξη της διαδικασίας, τα ενδιαφερόμενα μέρη κλήθηκαν να επικοινωνήσουν με την Επιτροπή για να συμμετάσχουν στην έρευνα. Επιπλέον, η Επιτροπή ενημέρωσε ειδικά τον αιτούντα, άλλους γνωστούς ενωσιακούς παραγωγούς, συνδικαλιστικές οργανώσεις, τους γνωστούς παραγωγούς-εξαγωγείς στη Λευκορωσία, τη ΛΔΚ και τη Ρωσία καθώς και τις αρχές των χωρών αυτών, τους γνωστούς εισαγωγείς, χρήστες και εμπόρους, καθώς και τις ενώσεις που είναι γνωστό ότι αφορά η έναρξη της έρευνας και τους κάλεσε να συμμετάσχουν.

(9) Τα ενδιαφερόμενα μέρη είχαν την ευκαιρία να υποβάλουν τις παρατηρήσεις τους σχετικά με την έναρξη της επανεξέτασης ενόψει της λήξης ισχύος των μέτρων και να ζητήσουν ακρόαση από την Επιτροπή και/ή από τον σύμβουλο ακροάσεων σε διαδικασίες εμπορικών προσφυγών.

(10) Κατά την έναρξη της διαδικασίας, η Επιτροπή ενημέρωσε τα ενδιαφερόμενα μέρη ότι θα πρέπει να επιδιώξει τη συνεργασία τουλάχιστον ενός παραγωγού-εξαγωγέα σε κατάλληλη αντιπροσωπευτική χώρα για τη Λευκορωσία, σύμφωνα με το άρθρο 2 παράγραφος 7 του βασικού κανονισμού. Η Επιτροπή ενημέρωσε επίσης τις αρχές του Μεξικού, της Ρωσίας, της Νότιας Αφρικής, της Νότιας Κορέας, της Ταϊλάνδης, της Τουρκίας, της Ουκρανίας και των ΗΠΑ σχετικά με την έναρξη της διαδικασίας και κάλεσε τους παραγωγούς-εξαγωγείς τους να συμμετάσχουν. Τα ενδιαφερόμενα μέρη είχαν την ευκαιρία να σχολιάσουν και διατύπωσαν παρατηρήσεις για το θέμα (βλέπε κατωτέρω τμήμα 3.1.2).

(11) Μετά την κοινοποίηση, οι αρχές της Λευκορωσίας ισχυρίστηκαν ότι στην αίτηση επανεξέτασης ο αιτών δεν απέδειξε δεόντως την πιθανότητα συνέχισης ή επανάληψης της ζημίας.

(12) Η Επιτροπή έκρινε ότι η αίτηση επανεξέτασης περιείχε επαρκή αποδεικτικά στοιχεία για την έναρξη της έρευνας, όπως εξηγείται στην αιτιολογική σκέψη 6. Επιπλέον, όπως εξηγείται στο τμήμα 3.1.2 και 5, η έρευνα κατέδειξε την πιθανότητα συνέχισης ή επανάληψης του ντάμπινγκ και της ζημίας όσον αφορά τις εισαγωγές από τη Λευκορωσία.

(13) Επομένως, το επιχείρημα αυτό απορρίφθηκε.

1.5.1. Δειγματοληψία

(14) Στην ανακοίνωση για την έναρξη της διαδικασίας, η Επιτροπή ανέφερε ότι ήταν πιθανό να προβεί σε δειγματοληψία των ενδιαφερόμενων μερών σύμφωνα με το άρθρο 17 του βασικού κανονισμού.

1.5.2. Δειγματοληψία ενωσιακών παραγωγών

(15) Στην ανακοίνωση για την έναρξη της διαδικασίας, η Επιτροπή δήλωσε ότι είχε επιλέξει προσωρινά ένα δείγμα ενωσιακών παραγωγών. Η Επιτροπή επέλεξε το δείγμα με βάση τον όγκο παραγωγής και πωλήσεων του υπό επανεξέταση προϊόντος, εξασφαλίζοντας καλή γεωγραφική διασπορά. Το δείγμα αυτό περιλάμβανε τρεις ενωσιακούς παραγωγούς. Οι ενωσιακοί παραγωγοί του δείγματος αντιπροσώπευαν περίπου το 40 % της εκτιμώμενης συνολικής ενωσιακής παραγωγής και το 38 % του εκτιμώμενου συνολικού όγκου πωλήσεων του υπό επανεξέταση προϊόντος στην Ένωση.

(16) Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους σχετικά με το προσωρινό δείγμα. Η Επιτροπή δεν έλαβε παρατηρήσεις σχετικά με το δείγμα. Επομένως, το δείγμα θεωρήθηκε αντιπροσωπευτικό του ενωσιακού κλάδου παραγωγής.

1.5.3. Δειγματοληψία εισαγωγέων

(17) Για να αποφασιστεί κατά πόσον η δειγματοληψία ήταν αναγκαία και, εάν ναι, να επιλεγεί δείγμα, η Επιτροπή ζήτησε από τους μη συνδεδεμένους εισαγωγείς να παράσχουν τις πληροφορίες που προσδιορίζονται στην ανακοίνωση για την έναρξη της διαδικασίας.

(18) Δύο μη συνδεδεμένοι εισαγωγείς υπέβαλαν τις ζητούμενες πληροφορίες. Ως εκ τούτου, δεν ήταν αναγκαία η διενέργεια δειγματοληψίας.

1.5.4. Δειγματοληψία παραγωγών-εξαγωγέων στις οικείες χώρες

(19) Η Επιτροπή, για να αποφασίσει αν η δειγματοληψία ήταν αναγκαία και, εάν ναι, να επιλέξει δείγμα, ζήτησε από όλους τους παραγωγούς-εξαγωγείς στη Λευκορωσία, τη ΛΔΚ και τη Ρωσία να παράσχουν τα στοιχεία που προσδιορίζονταν στην ανακοίνωση για την έναρξη της διαδικασίας. Επιπλέον, η Επιτροπή ζήτησε από την Αποστολή της Δημοκρατίας της Λευκορωσίας στην Ευρωπαϊκή Ένωση, την Αποστολή της Λαϊκής Δημοκρατίας της Κίνας στην Ευρωπαϊκή Ένωση και την Αποστολή της Ρωσικής Ομοσπονδίας στην Ευρωπαϊκή Ένωση να εντοπίσουν και/ή να επικοινωνήσουν με τυχόν άλλους παραγωγούς-εξαγωγείς που ενδεχομένως θα ενδιαφέρονταν να συμμετάσχουν στην έρευνα.

(20) Τρεις παραγωγοί-εξαγωγείς από τη Λευκορωσία προσκόμισαν τα στοιχεία που τους ζητήθηκαν και συμφώνησαν να συμπεριληφθούν στο δείγμα. Δεδομένου του μικρού αριθμού παραγωγών που αναγγέλθηκαν, η Επιτροπή έκρινε ότι δεν ήταν αναγκαία η δειγματοληψία. Επομένως, ζητήθηκε από τους τρεις παραγωγούς-εξαγωγείς να συμπληρώσουν το ερωτηματολόγιο που προοριζόταν για τους παραγωγούς-εξαγωγείς.

(21) Αναγγέλθηκαν δύο παραγωγοί-εξαγωγείς από τη Ρωσία, εκφράζοντας την προθυμία τους να συμμετάσχουν στην έρευνα. Δεδομένου του μικρού αριθμού παραγωγών που αναγγέλθηκαν, η Επιτροπή έκρινε ότι δεν ήταν αναγκαία η δειγματοληψία. Επομένως, ζητήθηκε από τους δύο παραγωγούς-εξαγωγείς να συμπληρώσουν το ερωτηματολόγιο που προοριζόταν για τους παραγωγούς-εξαγωγείς.

(22) Κανένας παραγωγός από τη ΛΔΚ δεν έδωσε τις πληροφορίες που ζητήθηκαν και δεν συμφώνησε να συμπεριληφθεί στο δείγμα. Ως εκ τούτου, δεν υπήρξε συνεργασία από τους Κινέζους παραγωγούς και τα συμπεράσματα σχετικά με τις εισαγωγές από τη ΛΔΚ βασίστηκαν στα διαθέσιμα στοιχεία σύμφωνα με το άρθρο 18 του βασικού κανονισμού.

1.6. Απαντήσεις στο ερωτηματολόγιο

(23) Όταν κινήθηκε η διαδικασία, τέθηκαν στη διάθεση των ενδιαφερομένων αντίγραφα των ερωτηματολογίων στον ιστότοπο της ΓΔ Εμπορίου.

(24) Απαντήσεις στο ερωτηματολόγιο ελήφθησαν από τους τρεις ενωσιακούς παραγωγούς του δείγματος και από έναν διανομέα στην Ένωση.

(25) Απαντήσεις στο ερωτηματολόγιο ελήφθησαν επίσης από τους τρεις συνεργαζόμενους παραγωγούς στη Λευκορωσία, ενώ μόνο ένας από τους δύο Ρώσους παραγωγούς-εξαγωγείς που αναγγέλθηκαν κατά την έναρξη της διαδικασίας απάντησε στο ερωτηματολόγιο και συνεργάστηκε στη διαδικασία.

1.7. Επιτόπια επαλήθευση και διασταυρούμενος έλεγχος εξ αποστάσεως

(26) Η Επιτροπή αναζήτησε και έλεγξε όλες τις πληροφορίες που έκρινε απαραίτητες για την έρευνα.

(27) Πριν από την έναρξη ισχύος των περιορισμών λόγω της νόσου COVID-19, η Επιτροπή πραγματοποίησε επίσκεψη επαλήθευσης στις εγκαταστάσεις της Arcelor Mittal Tubular Products στην Πολωνία. Κατά τη διάρκεια αυτής της επίσκεψης, επαληθεύτηκαν η διαδικασία παραγωγής, οι πρώτες ύλες που χρησιμοποιήθηκαν και τα υποπροϊόντα που προέκυψαν.

(28) Για την επαλήθευση όλων των άλλων απαιτούμενων πληροφοριών και δεδομένων, σύμφωνα με την ανακοίνωση σχετικά με τις επιπτώσεις της επιδημικής έξαρσης της νόσου COVID-19 στις έρευνες αντιντάμπινγκ και κατά των επιδοτήσεων (6), πραγματοποιήθηκε εξ αποστάσεως διασταύρωση μέσω τηλεδιάσκεψης με τις ακόλουθες εταιρείες: Ενωσιακοί παραγωγοί — Arcelor Mittal Tubular Products, Κρακοβία, Πολωνία και η συνδεδεμένη εταιρεία Arcelor Mittal Tubular Products, Karvina, Τσεχική Δημοκρατία — Celsa Atlantic, S.L., Vitoria-Gasteiz, Ισπανία — Arvedi Tubi Acciaio SpA, Cremona, Ιταλία Παραγωγοί-εξαγωγείς της Ρωσίας — PAO Severstal, Cherepovets, Ρωσική Ομοσπονδία

1.8. Συνακόλουθη διαδικασία

(29) Στις 2 Φεβρουαρίου 2021 η Επιτροπή κοινοποίησε τα ουσιώδη πραγματικά περιστατικά και το σκεπτικό βάσει των οποίων σκόπευε να διατηρήσει τους ισχύοντες δασμούς αντιντάμπινγκ που έχει επιβάλει στις εισαγωγές από τις οικείες χώρες. Σε όλα τα μέρη δόθηκε προθεσμία εντός της οποίας θα μπορούσαν να υποβάλουν παρατηρήσεις σχετικά με την κοινοποίηση.

(30) Οι παρατηρήσεις που υποβλήθηκαν από τέσσερα ενδιαφερόμενα μέρη εξετάστηκαν από την Επιτροπή και ελήφθησαν υπόψη, όταν κρίθηκε σκόπιμο. Δεν υποβλήθηκαν αιτήσεις για ακρόαση.

2. ΥΠΟ ΕΠΑΝΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

2.1. Υπό επανεξέταση προϊόν

(31) Το υπό επανεξέταση προϊόν είναι το ίδιο με το προϊόν της αρχικής έρευνας και της προηγούμενης επανεξέτασης ενόψει της λήξης ισχύος των μέτρων, δηλαδή οι συγκολλημένοι σωλήνες κάθε είδους, από σίδηρο ή μη κραματοποιημένο χάλυβα, κυκλικής διατομής, με εξωτερική διάμετρο που δεν υπερβαίνει τα 168,3 mm, με εξαίρεση τους σωλήνες των τύπων που χρησιμοποιούνται για τους αγωγούς πετρελαίου ή αερίου, τους σωλήνες κάθε είδους για την κάλυψη των τοιχωμάτων των φρεάτων ή για άντληση, των τύπων που χρησιμοποιούνται για την εξαγωγή πετρελαίου ή φυσικού αερίου, τους σωλήνες ακριβείας και τους σωλήνες κάθε είδους που έχουν τοποθετημένα σε αυτούς εξαρτήματα για τη μεταφορά αερίων ή υγρών, που προορίζονται για πολιτικά αεροσκάφη, οι οποίοι υπάγονται στους κωδικούς ΣΟ ex 7306 30 41, ex 7306 30 49, ex 7306 30 72 και ex 7306 30 77 (κωδικοί TARIC 7306304120, 7306304920, 7306307280 και 7306307780), καταγωγής Λευκορωσίας, Λαϊκής Δημοκρατίας της Κίνας και Ρωσίας (στο εξής: υπό επανεξέταση προϊόν ή συγκολλημένοι σωλήνες κάθε είδους).

(32) Οι συγκολλημένοι σωλήνες κάθε είδους χρησιμοποιούνται κυρίως για τη μεταφορά αερίων και υγρών σε υδραυλικά συστήματα, συστήματα θέρμανσης, αερισμού κ.λπ.

2.2. Ομοειδές προϊόν

(33) Όπως διαπιστώθηκε στην αρχική έρευνα καθώς και στην προηγούμενη επανεξέταση ενόψει της λήξης ισχύος των μέτρων, η παρούσα έρευνα επανεξέτασης ενόψει της λήξης ισχύος των μέτρων επιβεβαίωσε ότι τα ακόλουθα προϊόντα έχουν τα ίδια βασικά φυσικά, χημικά και τεχνικά χαρακτηριστικά, καθώς και τις ίδιες βασικές χρήσεις: — το υπό επανεξέταση προϊόν, — το προϊόν που παράγεται και πωλείται στην εγχώρια αγορά των οικείων χωρών, και — το προϊόν που παράγεται και πωλείται στην Ένωση από τον ενωσιακό κλάδο παραγωγής.

(34) Ως εκ τούτου, τα προϊόντα αυτά θεωρούνται ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.

3. ΠΙΘΑΝΟΤΗΤΑ ΣΥΝΕΧΙΣΗΣ Ή ΕΠΑΝΑΛΗΨΗΣ ΤΟΥ ΝΤΑΜΠΙΝΓΚ

(35) Σύμφωνα με το άρθρο 11 παράγραφος 2 του βασικού κανονισμού, η Επιτροπή εξέτασε αν η λήξη των ισχυόντων μέτρων θα ήταν πιθανό να οδηγήσει σε συνέχιση ή επανάληψη της πρακτικής ντάμπινγκ από τη Λευκορωσία, τη ΛΔΚ ή τη Ρωσία.

3.1. Λευκορωσία

3.1.1. Συνέχιση της πρακτικής ντάμπινγκ στις εισαγωγές κατά την περίοδο της έρευνας επανεξέτασης

(36) Όπως αναφέρεται στην αιτιολογική σκέψη 25, τρεις παραγωγοί στη Λευκορωσία συνεργάστηκαν στην έρευνα και απάντησαν στο ερωτηματολόγιο. Ωστόσο, κανένας από τους τρεις παραγωγούς δεν ανέφερε σημαντικό όγκο εξαγωγικών πωλήσεων στην ΕΕ. Πράγματι, κατά την περίοδο της έρευνας επανεξέτασης, οι εισαγωγές του υπό επανεξέταση προϊόντος από τη Λευκορωσία σχεδόν εξαφανίστηκαν σε σύγκριση με την περίοδο της αρχικής έρευνας (δηλαδή μεταξύ Ιουλίου 2006 και Ιουνίου 2007). Σύμφωνα με τις στατιστικές Comext (Eurostat), οι εισαγωγές συγκολλημένων σωλήνων κάθε είδους από τη Λευκορωσία αντιπροσώπευαν λιγότερους από 4 τόνους κατά την περίοδο της έρευνας επανεξέτασης, σε σύγκριση με περισσότερους από 29 000 τόνους κατά την αρχική έρευνα. Παρόμοιο χαμηλό επίπεδο εισαγωγών σημειώθηκε κατά την προηγούμενη επανεξέταση ενόψει της λήξης ισχύος των μέτρων.

(37) Λόγω της εικονικής απουσίας εισαγωγών του υπό επανεξέταση προϊόντος από τη Λευκορωσία, δεν ήταν δυνατόν να εξαχθούν συμπεράσματα σχετικά με τη συνέχιση του ντάμπινγκ στην ΕΕ κατά την περίοδο της έρευνας επανεξέτασης. Ως εκ τούτου, η Επιτροπή διερεύνησε επίσης την πιθανότητα επανάληψης της πρακτικής ντάμπινγκ.

3.1.2. Πιθανότητα επανάληψης της πρακτικής ντάμπινγκ σε περίπτωση κατάργησης των μέτρων

(38) Η Επιτροπή εξέτασε, σύμφωνα με το άρθρο 11 παράγραφος 2 του βασικού κανονισμού, την πιθανότητα επανάληψης του ντάμπινγκ σε περίπτωση κατάργησης των μέτρων. Αναλύθηκαν τα ακόλουθα πρόσθετα στοιχεία: η παραγωγική ικανότητα και η πλεονάζουσα παραγωγική ικανότητα στη Λευκορωσία, η σχέση μεταξύ των τιμών στην Ένωση και στη Λευκορωσία· η σχέση μεταξύ των τιμών εξαγωγής σε τρίτες χώρες και των τιμών στη Λευκορωσία· η σχέση μεταξύ των τιμών εξαγωγής σε τρίτες χώρες και του επιπέδου τιμών στην Ένωση και η ελκυστικότητα της αγοράς της Ένωσης.

α) Κανονική αξία

(39) Σύμφωνα με το άρθρο 2 παράγραφος 7 του βασικού κανονισμού, δεδομένου ότι η Λευκορωσία δεν είναι μέλος του ΠΟΕ και περιλαμβάνεται στο παράρτημα I του κανονισμού (ΕΕ) 2015/755 του Ευρωπαϊκού Κοινοβουλίου και του Συμβουλίου (7), η κανονική αξία καθορίζεται με βάση την τιμή ή την κατασκευασμένη αξία σε κατάλληλη αντιπροσωπευτική χώρα.

(40) Μετά την έναρξη της διαδικασίας, η Επιτροπή ζήτησε τη συνεργασία τουλάχιστον ενός παραγωγού-εξαγωγέα εγκατεστημένου σε πιθανή αντιπροσωπευτική χώρα. Για τον σκοπό αυτό, η Επιτροπή επικοινώνησε με τις αρχές σε οκτώ γνωστές χώρες παραγωγής χάλυβα, συγκεκριμένα το Μεξικό, τη Ρωσία, τη Νότια Αφρική, τη Νότια Κορέα, την Ταϊλάνδη, την Τουρκία, την Ουκρανία και τις ΗΠΑ.

(41) Η Επιτροπή δεν έλαβε καμία συνεργασία από τις προαναφερθείσες χώρες· ωστόσο, έλαβε μία πλήρη απάντηση στο ερωτηματολόγιο από παραγωγό εγκατεστημένο στη Ρωσία, ο οποίος αποτέλεσε αντικείμενο της ίδιας έρευνας. Ως εκ τούτου, η Επιτροπή αρχικά θεώρησε ότι η Ρωσία αποτελεί κατάλληλη επιλογή ως αντιπροσωπευτική χώρα για τη Λευκορωσία.

(42) Σύμφωνα με το άρθρο 2 παράγραφος 7 του βασικού κανονισμού, ζητήθηκε η γνώμη όλων των γνωστών ενδιαφερόμενων παραγωγών και των αρχών των οικείων χωρών για την επιλογή της αντιπροσωπευτικής χώρας. Δεν ελήφθησαν παρατηρήσεις από ενδιαφερόμενα μέρη.

(43) Ωστόσο, μετά τους εξ αποστάσεως διασταυρούμενους ελέγχους, η συνεργασία του παραγωγού στη Ρωσία θεωρήθηκε ανεπαρκής (βλέπε τμήμα 3.3.1 κατωτέρω). Σύμφωνα με το άρθρο 2 παράγραφος 7 δεύτερο εδάφιο του βασικού κανονισμού, κατά την επιλογή της κατάλληλης αντιπροσωπευτικής χώρας, λαμβάνονται δεόντως υπόψη «όλες οι αξιόπιστες πληροφορίες που είναι διαθέσιμες κατά τον χρόνο της επιλογής και ειδικότερα η συνεργασία με ένα τουλάχιστον εξαγωγέα και παραγωγό στη χώρα αυτή.». Ελλείψει επαρκούς συνεργασίας και αξιόπιστων πληροφοριών από τους Ρώσους παραγωγούς συγκολλημένων σωλήνων κάθε είδους, η Επιτροπή αποφάσισε να μην θεωρήσει τη Ρωσία ως κατάλληλη αντιπροσωπευτική χώρα.

(44) Κατά συνέπεια, ελλείψει συνεργασίας από οποιονδήποτε άλλο παραγωγό σε πιθανή αντιπροσωπευτική χώρα, η κανονική αξία καθορίστηκε με βάση τις πράγματι καταβληθείσες τιμές στην Ένωση για το ομοειδές προϊόν, ανά βασικό τύπο προϊόντος σε επίπεδο τιμών εκ του εργοστασίου, όπως ορίζεται στο άρθρο 2 παράγραφος 7 πρώτο εδάφιο του βασικού κανονισμού. Καθορίστηκαν χωριστές κανονικές αξίες για τα μαύρα και τα γαλβανισμένα (8) προϊόντα.

(45) Μετά την κοινοποίηση, οι αρχές της Λευκορωσίας ισχυρίστηκαν ότι η Επιτροπή δεν κατάφερε να αποδείξει ότι άλλες επιλογές, εκτός από τις πράγματι καταβληθείσες τιμές στην Ένωση για το ομοειδές προϊόν, δεν ήταν εφικτές για τον καθορισμό της κανονικής αξίας. Κατά την άποψή τους, η Επιτροπή δεν αναζήτησε ενεργά τη συνεργασία των αρχών δυνητικών αντιπροσωπευτικών χωρών. Επιπλέον, οι αρχές της Λευκορωσίας ισχυρίστηκαν ότι, αντί των τιμών της Ένωσης, η Επιτροπή θα έπρεπε να είχε χρησιμοποιήσει την κανονική αξία που καθορίστηκε για τη Ρωσία ή, εναλλακτικά, τα διαθέσιμα στοιχεία της Ταϊλάνδης που χρησιμοποιήθηκαν για την κατασκευή της κανονικής αξίας για την Κίνα, όπως περιγράφεται κατωτέρω στην αιτιολογική σκέψη 150.

(46) Όσον αφορά το πρώτο σημείο, η Επιτροπή επιβεβαιώνει ότι, όπως εξηγείται στις αιτιολογικές σκέψεις 40 και 41 ανωτέρω, αναζήτησε ενεργά συνεργασία σε οκτώ πιθανές αντιπροσωπευτικές χώρες, αλλά κανείς δεν συνεργάστηκε. Οι επιστολές που απέστειλε η Επιτροπή σχετικά με το θέμα αυτό είναι διαθέσιμες στον φάκελο στον οποίο μπορούν να έχουν πρόσβαση τα ενδιαφερόμενα μέρη.

(47) Όσον αφορά το δεύτερο σημείο, όπως εξηγείται στην αιτιολογική σκέψη 43, η Ρωσία επιλέχθηκε προσωρινά ως αντιπροσωπευτική χώρα για τη Λευκορωσία. Ωστόσο, λόγω της έλλειψης επαρκούς συνεργασίας και αξιόπιστων πληροφοριών από τουλάχιστον έναν παραγωγό-εξαγωγέα, η Επιτροπή δεν είχε άλλη επιλογή παρά να μην θεωρήσει τη Ρωσία αντιπροσωπευτική χώρα. Όσον αφορά την Ταϊλάνδη, πρέπει να σημειωθεί ότι η επιλογή κατάλληλης αντιπροσωπευτικής χώρας για τη Λευκορωσία, σύμφωνα με το άρθρο 2 παράγραφος 7 του βασικού κανονισμού, απαιτεί τη συνεργασία τουλάχιστον ενός εξαγωγέα και παραγωγού στην εν λόγω χώρα. Αντίθετα, αυτό δεν αποτελεί απαίτηση για την κατασκευή της κανονικής αξίας για την Κίνα σύμφωνα με το άρθρο 2 παράγραφος 6α στοιχείο α) του βασικού κανονισμού. Κατά συνέπεια, η Ταϊλάνδη δεν ήταν κατάλληλη αντιπροσωπευτική χώρα σύμφωνα με το άρθρο 2 παράγραφος 7 του βασικού κανονισμού για τη Λευκορωσία.

(48) Συνεπώς, ο ισχυρισμός αυτός απορρίφθηκε.

β) Τιμή εξαγωγής

(49) Κατά την περίοδο της έρευνας επανεξέτασης, κανένας από τους συνεργαζόμενους παραγωγούς στη Λευκορωσία δεν εξήγαγε το υπό επανεξέταση προϊόν σε άλλες αγορές τρίτων χωρών σε σημαντικές ποσότητες.

(50) Ωστόσο, δεδομένου ότι από τις εμπορικές στατιστικές της Λευκορωσίας σχετικά με τις εισαγωγές και τις εξαγωγές προέκυψε ότι το υπό επανεξέταση προϊόν είχε πράγματι εξαχθεί από τη Λευκορωσία σε άλλες τρίτες χώρες σε σημαντικές ποσότητες κατά την περίοδο της έρευνας επανεξέτασης, συνήχθη το συμπέρασμα ότι κανένας παραγωγός που εξήγαγε πράγματι το υπό επανεξέταση προϊόν δεν αναγγέλθηκε και δεν συνεργάστηκε με την έρευνα.

(51) Συνεπώς, η Επιτροπή ενημέρωσε τις αρχές της Λευκορωσίας ότι, επειδή οι παραγωγοί που πράγματι εξάγουν το υπό επανεξέταση προϊόν δεν συνεργάστηκαν επαρκώς, η Επιτροπή θα μπορούσε να εφαρμόσει το άρθρο 18 του βασικού κανονισμού σχετικά με τα συμπεράσματα όσον αφορά τη Λευκορωσία.

(52) Στις παρατηρήσεις τους σχετικά με την προβλεπόμενη εφαρμογή του άρθρου 18, οι αρχές της Λευκορωσίας ισχυρίστηκαν ότι ήταν σκοπιμότερο να χρησιμοποιηθούν τα στοιχεία που παρείχαν οι τρεις συνεργαζόμενοι παραγωγοί παρά οι στατιστικές εισαγωγών και εξαγωγών. Επιπλέον, ισχυρίστηκαν και επανέλαβαν τον ισχυρισμό τους μετά την κοινοποίηση, ότι οι κωδικοί του εναρμονισμένου συστήματος (ΕΣ) που χρησιμοποιήθηκαν για την αξιολόγηση των εξαγωγών του υπό επανεξέταση προϊόντος δεν ήταν κατάλληλοι. Τέλος, ισχυρίστηκαν ότι η Επιτροπή δεν έλαβε υπόψη τις επανεξαγωγές δεδομένου ότι, κατά την άποψή τους, οι εξαγωγές του υπό επανεξέταση προϊόντος σε τρίτες χώρες (δηλαδή τη Ρωσία) ανήλθαν σε 2 400 τόνους και περιλάμβαναν εξαγωγές που πραγματοποιήθηκαν από εταιρεία η οποία αγοράζει το υπό επανεξέταση προϊόν στη Ρωσία, παρέχει την υπηρεσία γαλβανισμού και επανεξάγει το προϊόν.

(53) Όσον αφορά τον πρώτο ισχυρισμό, η Επιτροπή διευκρίνισε ότι ούτε αμφισβήτησε ούτε παρέβλεψε τα στοιχεία των τριών συνεργαζόμενων παραγωγών της Λευκορωσίας. Οι τρεις εταιρείες απλώς δεν εξήγαγαν σημαντικές ποσότητες του υπό επανεξέταση προϊόντος που θα μπορούσαν να χρησιμοποιηθούν από την Επιτροπή για την εκτίμηση της πιθανότητας συνέχισης ή επανάληψης του ντάμπινγκ.

(54) Όσον αφορά τον δεύτερο ισχυρισμό, η Επιτροπή επισήμανε ότι σχεδόν το σύνολο των λευκορωσικών εξαγωγών του υπό επανεξέταση προϊόντος πραγματοποιούνται στη Ρωσία. Η Επιτροπή διασταύρωσε τα στατιστικά στοιχεία για τις εξαγωγές από τη Λευκορωσία στη Ρωσία (σε 8ψήφιο επίπεδο) με τις εισαγωγές στη Ρωσία (σε 10ψήφιο επίπεδο) με βάση τις στατιστικές Global Trade Atlas (GTA) (9). Η Επιτροπή επιβεβαίωσε ότι το υπό επανεξέταση προϊόν εμπίπτει στην περιγραφή των κωδικών σε 8ψήφιο επίπεδο που χρησιμοποιείται για τις εξαγωγές της Λευκορωσίας καθώς και των κωδικών ΕΣ σε 10ψήφιο επίπεδο που χρησιμοποιούνται για τις ρωσικές εισαγωγές. Τελικά, η Επιτροπή χρησιμοποίησε τα ρωσικά αριθμητικά στοιχεία για τις εισαγωγές σε 10ψήφιο επίπεδο, δεδομένου ότι παρείχαν λεπτομερέστερες πληροφορίες σχετικά με τους διάφορους τύπους συγκολλημένων σωλήνων κάθε είδους.

(55) Όσον αφορά τον τρίτο ισχυρισμό, η Επιτροπή επισήμανε τρία σημεία: πρώτον, από τις πληροφορίες που συγκεντρώθηκαν, οι εξαγωγές του υπό επανεξέταση προϊόντος από τη Λευκορωσία στη Ρωσία κατά την περίοδο της έρευνας επανεξέτασης υπερέβησαν τους 4 800 τόνους. Δεύτερον, οι εξαγόμενες ποσότητες γαλβανισμένου προϊόντος ανήλθαν, σύμφωνα με τις ίδιες πηγές, σε λιγότερο από 1 000 τόνους. Τέλος, το γεγονός ότι ο παραγωγός-επανεξαγωγέας, τον οποίο επικαλέστηκαν οι αρχές της Λευκορωσίας, δεν συνεργάστηκε, δικαιολογούσε την αξιολόγηση της Επιτροπής βάσει του άρθρου 18 του βασικού κανονισμού, δεδομένης της έλλειψης συνεργασίας από παραγωγούς στη Λευκορωσία που εξάγουν σημαντικές ποσότητες του εξεταζόμενου προϊόντος.

(56) Συνεπώς, οι ισχυρισμοί αυτοί απορρίφθηκαν.

(57) Επομένως, σύμφωνα με το άρθρο 18 του βασικού κανονισμού, η πιθανή τιμή εξαγωγής καθορίστηκε με βάση τα διαθέσιμα στοιχεία. Ως εκ τούτου, οι τιμές πώλησης σε τρίτες χώρες καθορίστηκαν με βάση τις στατιστικές εισαγωγών στη Ρωσία στον παγκόσμιο εμπορικό άτλαντα (Global Trade Atlas — GTA), τις εκθέσεις της Παγκόσμιας Τράπεζας (10) και του ΟΟΣΑ (11).

(58) Ειδικότερα, η Επιτροπή προσδιόρισε τον μεγαλύτερο εισαγωγέα συγκολλημένων σωλήνων κάθε είδους από τη Λευκορωσία κατά την περίοδο της έρευνας επανεξέτασης, δηλαδή τη Ρωσία, η οποία απορροφά το 92 % των λευκορωσικών εξαγωγών του υπό επανεξέταση προϊόντος. Οι ποσότητες που εξήχθησαν σε άλλες τρίτες χώρες εκτός της Ρωσίας ήταν αμελητέες και, ως εκ τούτου, δεν θεωρήθηκαν αντιπροσωπευτικές.

(59) Η αξία των εισαγωγών στη Ρωσία αναφέρθηκε σε επίπεδο CIF. Ως εκ τούτου, η Επιτροπή προσάρμοσε τις κοινοποιηθείσες τιμές για να υπολογίσει την τιμή εξαγωγής σε επίπεδο εκ του εργοστασίου αφαιρώντας το κόστος εγχώριας μεταφοράς στη Λευκορωσία (12). Καθορίστηκαν χωριστές πιθανές τιμές εξαγωγής για τα μαύρα και γαλβανισμένα προϊόντα.

γ) Σύγκριση

(60) Η Επιτροπή συνέκρινε την κανονική αξία και τις πιθανές τιμές εξαγωγής στη Ρωσία όπως καθορίστηκαν βάσει τιμών εκ του εργοστασίου. Δεδομένου ότι οι εξαγωγές γαλβανισμένων προϊόντων πραγματοποιήθηκαν σε περιορισμένες ποσότητες και παρουσίαζαν ασυνάρτητη τάση των τιμών, και λαμβανομένων υπόψη των παρατηρήσεων των αρχών της Λευκορωσίας σχετικά με τις επανεξαγωγές (που αναφέρονται λεπτομερώς ανωτέρω στην αιτιολογική σκέψη 52), η σύγκριση πραγματοποιήθηκε μόνο για τα μαύρα προϊόντα.

(61) Η ανωτέρω σύγκριση έδειξε πιθανό περιθώριο ντάμπινγκ σε εθνική κλίμακα για τις λευκορωσικές εξαγωγές προς τη Ρωσία, εκφραζόμενο ως ποσοστό της αξίας CIF 8,0 %.

(62) Μετά την κοινοποίηση, οι αρχές της Λευκορωσίας και δύο παραγωγοί από τη Λευκορωσία υποστήριξαν ότι η Επιτροπή θα πρέπει να τροποποιήσει το επίπεδο των μέτρων για τη Λευκορωσία, δεδομένου ότι το περιθώριο ντάμπινγκ που καθορίστηκε στην τρέχουσα διαδικασία είναι σημαντικά χαμηλότερο από εκείνο που καθορίστηκε στην προηγούμενη επανεξέταση ενόψει της λήξης ισχύος των μέτρων και στην αρχική έρευνα.

(63) Σύμφωνα με τη διάταξη του άρθρου 11 παράγραφος 2 του βασικού κανονισμού, τα μέτρα επανεξέτασης ενόψει της λήξης ισχύος των μέτρων μπορούν είτε να καταργηθούν είτε να διατηρηθούν στο επίπεδο που καθορίστηκε στην αρχική έρευνα. Επομένως, η Επιτροπή δεν είναι σε θέση να αναθεωρήσει το επίπεδο των δασμών στο πλαίσιο επανεξέτασης ενόψει της λήξης ισχύος των μέτρων.

(64) Συνεπώς, ο ισχυρισμός αυτός απορρίφθηκε.

(65) Επιπλέον, οι αρχές της Λευκορωσίας ζήτησαν την κοινοποίηση του υπολογισμού του ντάμπινγκ και πρόσθετο χρόνο για την υποβολή παρατηρήσεων επ’ αυτού.

(66) Η μεθοδολογία υπολογισμού του ντάμπινγκ για τη Λευκορωσία περιγράφεται λεπτομερώς ανωτέρω στις αιτιολογικές σκέψεις 39 έως 61. Μετά την κοινοποίηση, κατόπιν αιτήματος των αρχών της Λευκορωσίας, η Επιτροπή γνωστοποίησε στον φάκελο, στον οποίο τα ενδιαφερόμενα μέρη έχουν πρόσβαση, τα στατιστικά στοιχεία σχετικά με τη Ρωσία που χρησιμοποιήθηκαν για τον καθορισμό της πιθανής τιμής εξαγωγής από τη Λευκορωσία. Τα ενδιαφερόμενα μέρη είχαν προθεσμία τριών ημερών για να υποβάλουν τις παρατηρήσεις τους.

(67) Οι αρχές της Λευκορωσίας υπέβαλαν παρατηρήσεις όσον αφορά i) την καταγωγή του υπό επανεξέταση προϊόντος στις στατιστικές, ii) τη μετατροπή νομισμάτων και iii) την ιδιαιτερότητα των στατιστικών στοιχείων μεταξύ Λευκορωσίας και Ρωσίας.

(68) Όσον αφορά το πρώτο σημείο, οι αρχές της Λευκορωσίας ισχυρίστηκαν ότι ένας από τους κωδικούς που χρησιμοποιήθηκαν για τον καθορισμό των εισαγωγών από τη Λευκορωσία στη Ρωσία, όπως εξηγείται στην αιτιολογική σκέψη 54, περιείχε προϊόντα καταγωγής όχι μόνο Λευκορωσίας αλλά και άλλων χωρών.

(69) Η Επιτροπή διευκρίνισε ότι οι πληροφορίες που συγκεντρώθηκαν κατά την έρευνα επιβεβαίωσαν ότι τα προϊόντα που εισάγονται με τον εν λόγω κωδικό αναφέρονται στις στατιστικές ως καταγωγής Λευκορωσίας. Επιπλέον, δεν παρασχέθηκαν στοιχεία που να αποδεικνύουν ότι τα προϊόντα που αναφέρονται ως καταγωγής Λευκορωσίας ήταν πράγματι καταγωγής άλλων χωρών. Συνεπώς, ο ισχυρισμός αυτός απορρίφθηκε.

(70) Όσον αφορά το δεύτερο σημείο, οι αρχές της Λευκορωσίας ισχυρίστηκαν ότι η Επιτροπή χρησιμοποίησε τα στατιστικά στοιχεία εισαγωγών της Ρωσίας σε ευρώ, ενώ η Ομοσπονδιακή Τελωνειακή Υπηρεσία της Ρωσίας παρέχει στατιστικά στοιχεία σε δολάρια ΗΠΑ. Επομένως, κατά την άποψή τους, η Επιτροπή όφειλε να χρησιμοποιήσει τη συναλλαγματική ισοτιμία της ημέρας πώλησης, όπως απαιτεί το άρθρο 2 παράγραφος 10 στοιχείο ι) του βασικού κανονισμού.

(71) Πρώτον, οι διατάξεις του άρθρου 2 παράγραφος 10 στοιχείο ι) εφαρμόζονται στη σύγκριση μεταξύ των τιμών εξαγωγής και της κανονικής αξίας, παρουσία πραγματικών συναλλαγών πωλήσεων. Στην παρούσα περίπτωση, όπως εξηγείται στην αιτιολογική σκέψη 57 ανωτέρω, η μέση τιμή εξαγωγής καθορίστηκε με βάση τις στατιστικές εισαγωγών από τον GTA και όχι με βάση τις πραγματικές συναλλαγές πωλήσεων. Δεύτερον, η ισοτιμία που χρησιμοποιείται στον GTA είναι ο μηνιαίος μέσος όρος που υπολογίζεται από τους ημερήσιους μέσους όρους του μήνα. Ως εκ τούτου, κατά την άποψη της Επιτροπής, η ισοτιμία αυτή επέτρεψε την ακριβή σύγκριση μεταξύ της τιμής εξαγωγής και της κανονικής αξίας. Επομένως, ο ισχυρισμός αυτός απορρίφθηκε.

(72) Όσον αφορά το τρίτο σημείο, οι αρχές της Λευκορωσίας υποστήριξαν ότι η Δημοκρατία της Λευκορωσίας και η Ρωσική Ομοσπονδία είναι αμφότερες μέλη της Ευρασιατικής Οικονομικής Ένωσης (EAEU). Αυτό σήμαινε ότι η ελεύθερη κυκλοφορία των εμπορευμάτων μεταξύ των μελών της EAEU πραγματοποιείται χωρίς τελωνειακούς ελέγχους και, ως εκ τούτου, κατά την άποψή τους, δεν διασφαλίζεται η συμμόρφωση του δηλωθέντος τελωνειακού κώδικα με τα εμπορεύματα που πράγματι εξήχθησαν.

(73) Η Επιτροπή διαφώνησε με τη δήλωση αυτή. Η απουσία τελωνειακών ελέγχων δεν αίρει τις απαιτήσεις υποβολής στοιχείων για τις συναλλαγές εισαγωγής και εξαγωγής. Η περιγραφή των τελωνειακών κωδικών που χρησιμοποιούνται είναι συνεπής με τον ορισμό του υπό επανεξέταση προϊόντος και δεν προσκομίστηκαν αποδεικτικά στοιχεία περί του αντιθέτου. Επομένως, ο ισχυρισμός αυτός απορρίφθηκε.

3.1.2.1. Παραγωγική ικανότητα και πλεονάζουσα παραγωγική ικανότητα στη Λευκορωσία

(74) Η παραγωγική ικανότητα και η πλεονάζουσα παραγωγική ικανότητα στη Λευκορωσία καθορίστηκαν με βάση τις πληροφορίες που παρασχέθηκαν από τον αιτούντα και τα στοιχεία που υπέβαλαν οι τρεις συνεργαζόμενοι Λευκορώσοι παραγωγοί.

(75) Σύμφωνα με τα στοιχεία που παρέχονται στην αίτηση, η πλεονάζουσα παραγωγική ικανότητα του υπό επανεξέταση προϊόντος στη Λευκορωσία ανέρχεται σε περίπου 50 000 τόνους. Από την έρευνα προέκυψε ότι οι τρεις συνεργαζόμενοι παραγωγοί διαθέτουν πλεονάζουσα παραγωγική ικανότητα για το υπό επανεξέταση προϊόν που ανέρχεται σε τουλάχιστον 30 000 τόνους.

(76) Επιπλέον, όπως διαπιστώθηκε και στην προηγούμενη επανεξέταση ενόψει της λήξης ισχύος των μέτρων, οι γραμμές παραγωγής του υπό επανεξέταση προϊόντος μπορούν να χρησιμοποιηθούν τόσο για την παραγωγή συγκολλημένων σωλήνων κάθε είδους όσο και για την παραγωγή κοίλων διατομών (μόνο ένα μικρό στάδιο παραγωγής διαχωρίζει την παραγωγή των δύο προϊόντων). Επιπλέον, οι συγκολλημένοι σωλήνες διαμέτρου άνω των 168,3 mm («μεγάλοι σωλήνες»), οι οποίοι δεν αποτελούν αντικείμενο της παρούσας διαδικασίας, θα μπορούσαν επίσης να κατασκευαστούν στις ίδιες γραμμές παραγωγής.

(77) Ως εκ τούτου, λαμβάνοντας υπόψη τη δυνατότητα αλλαγής της σύνθεσης του προϊόντος, η πλεονάζουσα παραγωγική ικανότητα στη Λευκορωσία εκτιμάται ότι είναι περίπου 50 000 τόνοι για τους συνεργαζόμενους παραγωγούς, ή πάνω από το 9 % της κατανάλωσης της Ένωσης. Επιπλέον, δεδομένου ότι οι συνεργαζόμενοι παραγωγοί αντιπροσωπεύουν μόνο το 40 % της συνολικής παραγωγής στη Λευκορωσία, και με την παραδοχή ότι το ποσοστό πλεονάζουσας παραγωγικής ικανότητας για τους μη συνεργαζόμενους παραγωγούς είναι ίδιο, η πλεονάζουσα παραγωγική ικανότητα σε εθνική κλίμακα μπορεί να εκτιμηθεί σε περίπου 125 000 τόνους.

(78) Με βάση τα ανωτέρω, η Επιτροπή κατέληξε στο συμπέρασμα ότι οι Λευκορώσοι παραγωγοί-εξαγωγείς διαθέτουν σημαντική πλεονάζουσα παραγωγική ικανότητα, την οποία θα μπορούσαν να χρησιμοποιήσουν για την παραγωγή συγκολλημένων σωλήνων κάθε είδους προς εξαγωγή στην ενωσιακή αγορά, σε περίπτωση λήξης της ισχύος των μέτρων.

(79) Μετά την κοινοποίηση, ένας Λευκορώσος παραγωγός και οι αρχές της Λευκορωσίας αμφισβήτησαν τον υπολογισμό της πλεονάζουσας παραγωγικής ικανότητας από την Επιτροπή στη Λευκορωσία, δεδομένου ότι, κατά την άποψή τους, είναι σημαντικά υπερεκτιμημένη και δεν έλαβε υπόψη τα άλλα προϊόντα που παράγονται στην ίδια γραμμή παραγωγής.

(80) Η Επιτροπή διευκρινίζει ότι η εκτίμηση της πλεονάζουσας παραγωγικής ικανότητας βασίστηκε στα πραγματικά στοιχεία που παρείχαν οι τρεις συνεργαζόμενοι παραγωγοί στις απαντήσεις τους στο ερωτηματολόγιο. Επιπλέον, όπως εξηγείται στην αιτιολογική σκέψη 77, η Επιτροπή έλαβε υπόψη τα άλλα προϊόντα που παράγονται στην ίδια γραμμή παραγωγής. Επιπλέον, δεδομένης της ελκυστικότητας της αγοράς της Ένωσης, συνήχθη το συμπέρασμα ότι είναι πιθανό οι Λευκορώσοι παραγωγοί να αλλάξουν το μείγμα προϊόντων τους και να αυξήσουν την παραγωγική ικανότητά τους όσον αφορά το υπό επανεξέταση προϊόν, σε περίπτωση λήξης της ισχύος των μέτρων.

(81) Επομένως, ο ισχυρισμός απορρίφθηκε.

3.1.2.2. Ελκυστικότητα της ενωσιακής αγοράς

(82) Σύμφωνα με τα στοιχεία του GTA, οι Λευκορώσοι παραγωγοί-εξαγωγείς εξήγαγαν στην κύρια τρίτη αγορά τους, τη Ρωσία, σε τιμές, κατά μέσο όρο, τουλάχιστον 5 % χαμηλότερες σε σύγκριση με τις μέσες τιμές πώλησης των ενωσιακών παραγωγών στην αγορά της Ένωσης. Λαμβάνοντας υπόψη αυτό το επίπεδο τιμών, οι εξαγωγές στην Ένωση είναι δυνητικά πιο ελκυστικές για τους εξαγωγείς της Λευκορωσίας από ό, τι οι εξαγωγές σε όλες σχεδόν τις άλλες χώρες. Επιπλέον, κατά τη διάρκεια της ΠΕΕ, οι εξαγωγές προς τη Ρωσία ανήλθαν σε περίπου 4 800 τόνους, ήτοι λιγότερο από το 10 % της εκτιμώμενης πλεονάζουσας παραγωγικής ικανότητας των συνεργαζόμενων παραγωγών στη Λευκορωσία, και λιγότερο από το 4 % της εκτιμώμενης πλεονάζουσας παραγωγικής ικανότητας σε εθνική κλίμακα.

(83) Η αγορά της Ένωσης είναι επίσης ελκυστική για τους Λευκορώσους παραγωγούς λόγω της γεωγραφικής εγγύτητας και του μεγέθους της, με συνολική κατανάλωση 541 000 τόνων.

3.1.2.3. Συμπέρασμα όσον αφορά την πιθανότητα συνέχισης ή επανάληψης της πρακτικής ντάμπινγκ

(84) Η Επιτροπή διαπίστωσε ότι οι πρακτικές ντάμπινγκ συνεχίστηκαν όσον αφορά τις εξαγωγές της Λευκορωσίας στην κύρια αγορά τρίτης χώρας (Ρωσίας).

(85) Επιπλέον, η Επιτροπή εντόπισε και άλλα αποδεικτικά στοιχεία σύμφωνα με τα οποία η πρακτική ντάμπινγκ είναι πιθανό να επαναληφθεί σε περίπτωση λήξης της ισχύος των μέτρων.

(86) Η ελκυστικότητα της αγοράς της Ένωσης όσον αφορά το μέγεθος και τις τιμές, καθώς και η σημαντική πλεονάζουσα παραγωγική ικανότητα που εξακολουθεί να είναι διαθέσιμη στη Λευκορωσία, δείχνουν ότι είναι πιθανό οι λευκορωσικές εξαγωγές και η πλεονάζουσα παραγωγική ικανότητα να κατευθυνθούν εκ νέου προς την Ένωση, εάν επιτραπεί η λήξη ισχύος των μέτρων.

(87) Επομένως, η Επιτροπή κατέληξε στο συμπέρασμα ότι υπήρχε πιθανότητα επανάληψης της πρακτικής ντάμπινγκ, εάν δεν επεκτείνονταν τα μέτρα.

3.2. Λαϊκή Δημοκρατία της Κίνας

3.2.1. Προκαταρκτικές παρατηρήσεις

(88) Κατά την περίοδο της έρευνας επανεξέτασης, οι εισαγωγές του υπό επανεξέταση προϊόντος από τη ΛΔΚ συνεχίστηκαν, αν και σε πολύ χαμηλότερα επίπεδα σε σύγκριση με την περίοδο της αρχικής έρευνας (δηλαδή μεταξύ Ιουλίου 2006 και Ιουνίου 2007). Σύμφωνα με τις στατιστικές Comext (Eurostat), οι εισαγωγές συγκολλημένων σωλήνων κάθε είδους από τη ΛΔΚ αντιστοιχούσαν σε λιγότερο από 0,1 % της ενωσιακής αγοράς κατά την περίοδο της έρευνας επανεξέτασης, σε σύγκριση με μερίδιο αγοράς ύψους 13,8 % κατά την αρχική έρευνα. Παρόμοιο χαμηλό επίπεδο μεριδίου της αγοράς (0,03 %) σημειώθηκε κατά την προηγούμενη επανεξέταση ενόψει της λήξης ισχύος των μέτρων. Σε απόλυτες τιμές, οι εισαγωγές από τη ΛΔΚ μειώθηκαν δραστικά από σχεδόν 184 887 τόνους κατά την αρχική έρευνα σε 118 τόνους κατά την προηγούμενη επανεξέταση ενόψει της λήξης ισχύος των μέτρων και σε 559 τόνους κατά την τρέχουσα επανεξέταση ενόψει της λήξης ισχύος των μέτρων.

(89) Όπως αναφέρεται στην αιτιολογική σκέψη 22, κανένας Κινέζος παραγωγός-εξαγωγέας δεν συνεργάστηκε στην έρευνα. Ως εκ τούτου, οι παραγωγοί-εξαγωγείς δεν υπέβαλαν απαντήσεις στο ερωτηματολόγιο, συμπεριλαμβανομένων οποιωνδήποτε στοιχείων σχετικά με τις τιμές και το κόστος εξαγωγής, τις εγχώριες τιμές και το κόστος, την κατανάλωση εισροών στη διαδικασία παραγωγής, τα γενικά έξοδα κατασκευής, την παραγωγική ικανότητα, την παραγωγή, τις επενδύσεις κ.λπ. Ομοίως, η κινεζική κυβέρνηση και οι παραγωγοί-εξαγωγείς δεν εξέτασαν τα αποδεικτικά στοιχεία του φακέλου της υπόθεσης, συμπεριλαμβανομένου του «Εγγράφου εργασίας των υπηρεσιών της Επιτροπής σχετικά με σημαντικές στρεβλώσεις στην οικονομία της Λαϊκής Δημοκρατίας της Κίνας για τους σκοπούς των ερευνών εμπορικής άμυνας» (13) (στο εξής: έκθεση).

(90) Συνεπώς, η Επιτροπή ενημέρωσε τις αρχές της ΛΔΚ ότι, λόγω της έλλειψης συνεργασίας, η Επιτροπή θα μπορούσε να εφαρμόσει το άρθρο 18 του βασικού κανονισμού σχετικά με τα συμπεράσματα όσον αφορά τη ΛΔΚ. Η Επιτροπή δεν έλαβε καμία παρατήρηση.

(91) Επομένως, σύμφωνα με το άρθρο 18 παράγραφος 1 του βασικού κανονισμού, τα πορίσματα σχετικά με την πιθανότητα συνέχισης ή επανάληψης του ντάμπινγκ όσον αφορά τη ΛΔΚ βασίστηκαν στα διαθέσιμα στοιχεία, ιδίως στις πληροφορίες που περιέχονται στην αίτηση επανεξέτασης ενόψει της λήξης ισχύος των μέτρων και στις παρατηρήσεις των ενδιαφερόμενων μερών, σε συνδυασμό με άλλες πηγές πληροφοριών, όπως οι εμπορικές στατιστικές για τις εισαγωγές και τις εξαγωγές (Eurostat και GTA), τα στατιστικά στοιχεία από τους ιστοτόπους των κινεζικών φορολογικών και τελωνειακών υπηρεσιών (14), οι εκθέσεις της Παγκόσμιας Τράπεζας και του ΟΟΣΑ και ανεξάρτητων παρόχων πληροφοριών για θέματα τιμών, ειδήσεων, δεδομένων και αναλύσεων, καθώς και από συνέδρια για τη βιομηχανία σιδήρου και χάλυβα, όπως η Deloitte (15), Transcustoms (16), Global Trade Alert (17) και η Huajing Industry Research Institute (18)

3.2.2. Συνέχιση της πρακτικής ντάμπινγκ στις εισαγωγές κατά την περίοδο της έρευνας επανεξέτασης

3.2.2.1. Διαδικασία για τον καθορισμό της κανονικής αξίας σύμφωνα με το άρθρο 2 παράγραφος 6α του βασικού κανονισμού

(92) Με βάση τα επαρκή αποδεικτικά στοιχεία που ήταν διαθέσιμα κατά την έναρξη της έρευνας και τα οποία υποδήλωναν, όσον αφορά τη ΛΔΚ, την ύπαρξη σημαντικών στρεβλώσεων κατά την έννοια του άρθρου 2 παράγραφος 6α στοιχείο β) του βασικού κανονισμού, η Επιτροπή κίνησε την έρευνα όσον αφορά την εν λόγω χώρα με βάση το άρθρο 2 παράγραφος 6α του βασικού κανονισμού.

(93) Η Επιτροπή, προκειμένου να συγκεντρώσει τις αναγκαίες για την έρευνά της πληροφορίες όσον αφορά τις εικαζόμενες σημαντικές στρεβλώσεις, απέστειλε ερωτηματολόγιο στην κινεζική κυβέρνηση. Επιπλέον, στο σημείο 5.3.2 της ανακοίνωσης για την έναρξη της διαδικασίας, η Επιτροπή κάλεσε όλα τα ενδιαφερόμενα μέρη να γνωστοποιήσουν τις απόψεις τους, να υποβάλουν πληροφορίες και να προσκομίσουν αποδεικτικά στοιχεία σχετικά με την εφαρμογή του άρθρου 2 παράγραφος 6α του βασικού κανονισμού εντός 37 ημερών από την ημερομηνία δημοσίευσης της ανακοίνωσης στην Επίσημη Εφημερίδα της Ευρωπαϊκής Ένωσης. Η κινεζική κυβέρνηση δεν απάντησε στο ερωτηματολόγιο ούτε υπέβαλε παρατηρήσεις σχετικά με την εφαρμογή του άρθρου 2 παράγραφος 6α του βασικού κανονισμού εντός της προθεσμίας.

(94) Στο σημείο 5.3.2. της ανακοίνωσης για την έναρξη της διαδικασίας, η Επιτροπή διευκρίνισε επίσης ότι, με βάση τα διαθέσιμα αποδεικτικά στοιχεία, είχε προσωρινά επιλέξει το Μεξικό ως κατάλληλη αντιπροσωπευτική χώρα, σύμφωνα με το άρθρο 2 παράγραφος 6α στοιχείο α) του βασικού κανονισμού, για τον καθορισμό της κανονικής αξίας με βάση τιμές χωρίς στρεβλώσεις ή δείκτες αναφοράς. Η Επιτροπή δήλωσε περαιτέρω ότι θα εξετάσει άλλες πιθανώς κατάλληλες αντιπροσωπευτικές χώρες σύμφωνα με τα κριτήρια που παρατίθενται στο άρθρο 2 παράγραφος 6α στοιχείο α) πρώτη περίπτωση του βασικού κανονισμού.

(95) Στις 11 Μαΐου 2020 η Επιτροπή ενημέρωσε μέσω σημειώματος (στο εξής: πρώτο σημείωμα) τα ενδιαφερόμενα μέρη σχετικά με τις συναφείς πηγές που σκόπευε να χρησιμοποιήσει για να καθορίσει την κανονική αξία. Στο εν λόγω σημείωμα, η Επιτροπή διαβίβασε κατάλογο όλων των συντελεστών παραγωγής, όπως είναι οι πρώτες ύλες, η εργασία και η ενέργεια που μπορεί να χρησιμοποιήθηκαν για την παραγωγή του υπό επανεξέταση προϊόντος. Επιπλέον, με βάση τα κριτήρια που διέπουν την επιλογή τιμών ή δεικτών αναφοράς χωρίς στρεβλώσεις, η Επιτροπή εντόπισε τις πιθανές αντιπροσωπευτικές χώρες (δηλαδή τη Βραζιλία, τη Μαλαισία, το Μεξικό, την Ταϊλάνδη και την Τουρκία). Η Επιτροπή δεν έλαβε παρατηρήσεις σχετικά με το πρώτο σημείωμα.

(96) Στις 4 Ιουνίου 2020 η Επιτροπή ενημέρωσε μέσω δεύτερου σημειώματος (στο εξής: δεύτερο σημείωμα) τα ενδιαφερόμενα μέρη σχετικά με τις συναφείς πηγές που σκόπευε να χρησιμοποιήσει για να καθορίσει την κανονική αξία, με αντιπροσωπευτική χώρα την Ταϊλάνδη (19). Ενημέρωσε επίσης τα ενδιαφερόμενα μέρη ότι θα καθόριζε τα έξοδα πώλησης, τα γενικά και διοικητικά έξοδα και τα κέρδη με βάση τα διαθέσιμα στοιχεία από παραγωγούς στην αντιπροσωπευτική χώρα — Pacific Pipe Co., Ltd. and Asia Metal Co., Ltd. Δεν ελήφθησαν παρατηρήσεις σχετικά με το δεύτερο σημείωμα.

3.2.2.2. Κανονική αξία

(97) Σύμφωνα με το άρθρο 2 παράγραφος 1 του βασικού κανονισμού, «η κανονική αξία βασίζεται καταρχήν στις πληρωθείσες ή πληρωτέες τιμές, κατά τις συνήθεις εμπορικές πράξεις, από ανεξάρτητους πελάτες στη χώρα εξαγωγής».

(98) Ωστόσο, σύμφωνα με το άρθρο 2 παράγραφος 6α στοιχείο α) του βασικού κανονισμού, «σε περίπτωση που διαπιστωθεί […] ότι δεν είναι σκόπιμο να χρησιμοποιούνται οι εγχώριες τιμές και το κόστος στη χώρα εξαγωγής λόγω της ύπαρξης στη χώρα αυτή σημαντικών στρεβλώσεων κατά την έννοια του στοιχείου β), η κανονική αξία κατασκευάζεται αποκλειστικά με βάση το κόστος παραγωγής και πώλησης που αντικατοπτρίζει τις τιμές χωρίς στρεβλώσεις ή βάσει δεικτών αναφοράς» και «περιλαμβάνει ένα μη στρεβλωμένο και εύλογο ποσό για τα διοικητικά έξοδα, τα έξοδα πώλησης και τα γενικά έξοδα και κέρδη» (τα «διοικητικά έξοδα, τα έξοδα πώλησης και τα γενικά έξοδα» αναφέρονται εφεξής ως «ΓΔΕΠ»).

(99) Όπως εξηγείται αναλυτικότερα κατωτέρω, η Επιτροπή, στην παρούσα έρευνα, κατέληξε στο συμπέρασμα ότι, με βάση τα διαθέσιμα αποδεικτικά στοιχεία και λόγω της έλλειψης συνεργασίας από πλευράς της κινεζικής κυβέρνησης και των παραγωγών-εξαγωγέων, ήταν σκόπιμη η εφαρμογή του άρθρου 2 παράγραφος 6α του βασικού κανονισμού.

α) Ύπαρξη σημαντικών στρεβλώσεων

(1) Εισαγωγή

(100) Το άρθρο 2 παράγραφος 6α στοιχείο β) του βασικού κανονισμού ορίζει ότι «σημαντικές στρεβλώσεις είναι οι στρεβλώσεις που προκαλούνται όταν οι κοινοποιηθείσες τιμές ή το κόστος, συμπεριλαμβανομένου του κόστους των πρώτων υλών και της ενέργειας, δεν οφείλονται στις δυνάμεις της ελεύθερης αγοράς επειδή επηρεάζονται από σημαντική κρατική παρέμβαση. Κατά την αξιολόγηση της ύπαρξης σημαντικών στρεβλώσεων, λαμβάνεται υπόψη, μεταξύ άλλων, η ενδεχόμενη επίπτωση ενός ή περισσοτέρων εκ των ακόλουθων στοιχείων: — η υπό εξέταση αγορά εξυπηρετείται σε σημαντικό βαθμό από επιχειρήσεις που λειτουργούν υπό την ιδιοκτησία, τον έλεγχο ή την πολιτική εποπτεία ή καθοδήγηση των αρχών της χώρας εξαγωγής· — η κρατική παρουσία σε επιχειρήσεις δίνει τη δυνατότητα στο κράτος να παρεμβαίνει στις τιμές ή το κόστος· — οι δημόσιες πολιτικές ή τα μέτρα εισάγουν διακρίσεις υπέρ των εγχώριων προμηθευτών ή επηρεάζουν με άλλον τρόπο τις δυνάμεις της ελεύθερης αγοράς· — η έλλειψη, η μεροληπτική εφαρμογή ή η ανεπαρκής επιβολή των νομοθετικών διατάξεων σχετικά με τη χρεοκοπία, το εταιρικό ή το εμπράγματο δίκαιο· — οι μισθολογικές δαπάνες υφίστανται στρεβλώσεις· — η πρόσβαση σε χρηματοδότηση παρέχεται από ιδρύματα που υλοποιούν στόχους δημόσιας πολιτικής ή που δεν ενεργούν ανεξάρτητα από το κράτος».

(101) Σύμφωνα με το άρθρο 2 παράγραφος 6α στοιχείο β) του βασικού κανονισμού, κατά την αξιολόγηση της ύπαρξης σημαντικών στρεβλώσεων κατά την έννοια του άρθρου 2 παράγραφος 6α στοιχείο α) λαμβάνεται υπόψη, μεταξύ άλλων, ο ενδεικτικός κατάλογος στοιχείων της προηγούμενης διάταξης. Σύμφωνα με το άρθρο 2 παράγραφος 6α στοιχείο β) του βασικού κανονισμού, κατά την αξιολόγηση της ύπαρξης σημαντικών στρεβλώσεων, λαμβάνεται υπόψη η ενδεχόμενη επίπτωση ενός ή περισσοτέρων από τα εν λόγω στοιχεία στις τιμές και το κόστος στη χώρα εξαγωγής του υπό επανεξέταση προϊόντος. Πράγματι, δεδομένου ότι ο εν λόγω κατάλογος δεν είναι σωρευτικός, δεν χρειάζεται να ληφθούν υπόψη όλα τα στοιχεία για τη διαπίστωση σημαντικών στρεβλώσεων. Επιπλέον, για να αποδειχθεί η ύπαρξη ενός ή περισσότερων στοιχείων του καταλόγου μπορούν να χρησιμοποιηθούν οι ίδιες πραγματικές περιστάσεις. Εντούτοις, κάθε συμπέρασμα για την ύπαρξη σημαντικών στρεβλώσεων κατά την έννοια του άρθρου 2 παράγραφος 6α στοιχείο α) πρέπει να εξάγεται βάσει όλων των διαθέσιμων αποδεικτικών στοιχείων. Η συνολική εκτίμηση της ύπαρξης στρεβλώσεων μπορεί επίσης να λαμβάνει υπόψη το γενικό πλαίσιο και την κατάσταση στη χώρα εξαγωγής, ιδίως όταν τα θεμελιώδη στοιχεία της οικονομικής και διοικητικής διάρθρωσης της χώρας εξαγωγής παρέχουν στην κυβέρνηση ουσιαστικές εξουσίες παρέμβασης στην οικονομία κατά τρόπο ώστε οι τιμές και το κόστος να μην είναι αποτέλεσμα της ελεύθερης ανάπτυξης των δυνάμεων της αγοράς.

(102) Το άρθρο 2 παράγραφος 6α στοιχείο γ) του βασικού κανονισμού προβλέπει ότι «όταν η Επιτροπή διαθέτει τεκμηριωμένα αποδεικτικά στοιχεία για ενδεχόμενη ύπαρξη σημαντικών στρεβλώσεων όπως αναφέρεται στο στοιχείο β) σε μία συγκεκριμένη χώρα ή σε ένα συγκεκριμένο τομέα στη χώρα αυτή και εφόσον αυτό είναι απαραίτητο για την αποτελεσματική εφαρμογή του παρόντος κανονισμού, η Επιτροπή πραγματοποιεί, δημοσιοποιεί και επικαιροποιεί τακτικά μια έκθεση στην οποία περιγράφονται οι αναφερόμενες στο στοιχείο β) συνθήκες που επικρατούν στην εν λόγω χώρα ή τον τομέα».

(103) Με βάση τη διάταξη αυτή, η Επιτροπή δημοσίευσε έκθεση χώρας (20) που αφορά τη ΛΔΚ, στην οποία αποδεικνύεται η ύπαρξη σημαντικής κρατικής παρέμβασης σε πολλά επίπεδα της οικονομίας, συμπεριλαμβανομένων συγκεκριμένων στρεβλώσεων σε πολλούς βασικούς συντελεστές παραγωγής (όπως η γη, η ενέργεια, το κεφάλαιο, οι πρώτες ύλες και η εργασία), καθώς και σε συγκεκριμένους τομείς (όπως ο χάλυβας και οι χημικές ουσίες). Τα ενδιαφερόμενα μέρη κλήθηκαν να αντικρούσουν, να σχολιάσουν ή να συμπληρώσουν τα αποδεικτικά στοιχεία που περιέχονται στον φάκελο της έρευνας κατά την έναρξη της διαδικασίας. Η έκθεση συμπεριλήφθηκε στον φάκελο της έρευνας κατά το στάδιο της έναρξης της διαδικασίας.

(104) Η αίτηση περιείχε επίσης πρόσθετα στοιχεία σχετικά με την ύπαρξη σημαντικών στρεβλώσεων κατά την έννοια του άρθρου 2 παράγραφος 6α στοιχείο β), που αναφέρονται ανωτέρω, συμπληρώνοντας την Έκθεση.

(105) Ειδικότερα, ο αιτών αναφέρθηκε σε πρακτικές που επηρεάζουν το κόστος και τις τιμές στον τομέα των συγκολλημένων σωλήνων κάθε είδους και στον τομέα του χάλυβα (οι ρόλοι θερμής έλασης από χάλυβα αποτελούν την κύρια εισροή στην παραγωγή των συγκολλημένων σωλήνων κάθε είδους): — από πέντε μεγαλύτερους Κινέζους παραγωγούς χάλυβα, τέσσερις είναι κρατικές επιχειρήσεις «ΚΕ» και, ως εκ τούτου, οι εν λόγω εταιρείες λειτουργούν υπό την ιδιοκτησία, τον έλεγχο και την πολιτική εποπτεία της κινεζικής κυβέρνησης, — το κόστος των πρώτων υλών και της ενέργειας στη ΛΔΚ δεν είναι αποτέλεσμα των δυνάμεων της ελεύθερης αγοράς, καθώς επηρεάζονται από σημαντικές κυβερνητικές παρεμβάσεις, όπως επιβεβαιώθηκε και στην πρόσφατη έρευνα κατά των επιδοτήσεων όσον αφορά τα πλατέα προϊόντα θερμής έλασης (21), — οι παραγωγοί χάλυβα θερμής έλασης επωφελούνται από προτιμησιακή δανειοδότηση που συνιστά επιδότηση, η οποία επιβεβαιώθηκε επίσης από την προαναφερθείσα διαδικασία κατά των επιδοτήσεων.

(106) Όπως επισημαίνεται στην αιτιολογική σκέψη 93, η κινεζική κυβέρνηση δεν απάντησε στο ερωτηματολόγιο που έλαβε. Όπως αναφέρεται στις αιτιολογικές σκέψεις 22 και 89, δεν υπήρξε συνεργασία από τους παραγωγούς-εξαγωγείς, ούτε οι παραγωγοί-εξαγωγείς προσκόμισαν στοιχεία που να στηρίζουν ή να αντικρούουν τα υπάρχοντα αποδεικτικά στοιχεία του φακέλου της έρευνας, συμπεριλαμβανομένης της έκθεσης, καθώς και τα πρόσθετα αποδεικτικά στοιχεία που προσκομίστηκαν από τον αιτούντα, σχετικά με την ύπαρξη σημαντικών στρεβλώσεων και/ή σχετικά με τη σκοπιμότητα της εφαρμογής του άρθρου 2 παράγραφος 6α του βασικού κανονισμού στην προκειμένη περίπτωση.

(107) Η Επιτροπή εξέτασε κατά πόσον ήταν σκόπιμο ή όχι να χρησιμοποιηθούν οι εγχώριες τιμές και το κόστος στη ΛΔΚ, λόγω της ύπαρξης σημαντικών στρεβλώσεων κατά την έννοια του άρθρου 2 παράγραφος 6α στοιχείο β) του βασικού κανονισμού. Η Επιτροπή το έπραξε με βάση τα διαθέσιμα στοιχεία του φακέλου, συμπεριλαμβανομένων των αποδεικτικών στοιχείων που περιέχονται στην έκθεση, η οποία βασίζεται σε δημόσια διαθέσιμες πηγές. Η συγκεκριμένη ανάλυση κάλυψε την εξέταση των σημαντικών κρατικών παρεμβάσεων στην οικονομία της ΛΔΚ γενικότερα, αλλά και την ειδική κατάσταση της αγοράς στον σχετικό τομέα, συμπεριλαμβανομένου του υπό επανεξέταση προϊόντος.

(2) Σημαντικές στρεβλώσεις που επηρεάζουν τις εγχώριες τιμές και το κόστος στη ΛΔΚ

(108) Το οικονομικό σύστημα της Κίνας βασίζεται στην έννοια της «σοσιαλιστικής οικονομίας της αγοράς». Η έννοια αυτή κατοχυρώνεται στο κινεζικό σύνταγμα και καθορίζει την οικονομική διακυβέρνηση της ΛΔΚ. Η βασική αρχή είναι η «σοσιαλιστική δημόσια ιδιοκτησία των μέσων παραγωγής, ήτοι η ιδιοκτησία από το σύνολο του λαού και η συλλογική ιδιοκτησία από τους εργαζομένους». Η κρατική οικονομία είναι η «κινητήρια δύναμη της εθνικής οικονομίας» και το κράτος έχει την εντολή να «εξασφαλίζει την εδραίωση και την ανάπτυξή της» (22). Συνεπώς, η συνολική διάρθρωση της κινεζικής οικονομίας όχι μόνο επιτρέπει σημαντικές κρατικές παρεμβάσεις στην οικονομία, αλλά επιβάλλει ρητά παρεμβάσεις αυτού του είδους. Η έννοια της υπεροχής της δημόσιας ιδιοκτησίας έναντι της ιδιωτικής διαποτίζει ολόκληρο το νομικό σύστημα και τονίζεται ως γενική αρχή σε όλες τις κεντρικές νομοθετικές πράξεις. Το κινεζικό εμπράγματο δίκαιο αποτελεί εξαιρετικό παράδειγμα: αναφέρεται στο πρωταρχικό στάδιο του σοσιαλισμού και αναθέτει στο κράτος την προάσπιση του βασικού οικονομικού συστήματος, στο οποίο η δημόσια ιδιοκτησία κατέχει κυρίαρχο ρόλο. Άλλες μορφές ιδιοκτησίας είναι αποδεκτές και η νομοθεσία επιτρέπει να αναπτύσσονται παράλληλα με την κρατική ιδιοκτησία (23).

(109) Επιπλέον, βάσει του κινεζικού δικαίου, η σοσιαλιστική οικονομία της αγοράς αναπτύσσεται υπό την ηγεσία του Κομμουνιστικού Κόμματος Κίνας (στο εξής: ΚΚΚ). Οι δομές του κινεζικού κράτους και του ΚΚΚ είναι συνυφασμένες σε όλα τα επίπεδα (νομικό, θεσμικό, προσωπικό), διαμορφώνοντας ένα εποικοδόμημα στο οποίο οι ρόλοι του ΚΚΚ και του κράτους είναι αδύνατον να διακριθούν. Ύστερα από την τροποποίηση του κινεζικού συντάγματος τον Μάρτιο του 2018, ο ηγετικός ρόλος του ΚΚΚ τονίστηκε ακόμα περισσότερο στη διατύπωση του άρθρου 1 του συντάγματος. Μετά την ήδη προϋπάρχουσα πρώτη περίοδο της διάταξης: «[τ]ο σοσιαλιστικό σύστημα αποτελεί το βασικό σύστημα της Λαϊκής Δημοκρατίας της Κίνας» προστέθηκε η ακόλουθη νέα δεύτερη περίοδος: «[τ]ο κυρίαρχο γνώρισμα του σοσιαλισμού με κινεζικά χαρακτηριστικά είναι η ηγεσία του Κομμουνιστικού Κόμματος της Κίνας». (24) Το γεγονός αυτό αντανακλά τον αναμφισβήτητο και ολοένα αυξανόμενο έλεγχο του ΚΚΚ στο οικονομικό σύστημα της ΛΔΚ. Αυτή η ηγεσία και ο έλεγχος είναι εγγενείς στο κινεζικό σύστημα και υπερβαίνουν κατά πολύ την κατάσταση που είναι συνηθισμένη σε άλλες χώρες, όπου οι κυβερνήσεις ασκούν γενικό μακροοικονομικό έλεγχο εντός των ορίων του οποίου αλληλεπιδρούν οι δυνάμεις της ελεύθερης αγοράς.

(110) Το κινεζικό κράτος ασκεί παρεμβατική οικονομική πολιτική για την επίτευξη στόχων οι οποίοι συμπίπτουν με την πολιτική ατζέντα που θέτει το ΚΚΚ αντί να αντικατοπτρίζουν τις κρατούσες οικονομικές συνθήκες σε μια ελεύθερη αγορά (25). Τα παρεμβατικά οικονομικά εργαλεία που χρησιμοποιούν οι κινεζικές αρχές είναι πολλαπλά, μεταξύ των οποίων το σύστημα βιομηχανικού προγραμματισμού, το χρηματοπιστωτικό σύστημα, καθώς και το επίπεδο του ρυθμιστικού περιβάλλοντος.

(111) Πρώτον, στο επίπεδο του συνολικού διοικητικού ελέγχου, η κατεύθυνση της κινεζικής οικονομίας καθορίζεται από ένα περίπλοκο σύστημα βιομηχανικού σχεδιασμού, το οποίο επηρεάζει όλες τις οικονομικές δραστηριότητες εντός της χώρας. Το σύνολο των εν λόγω σχεδίων καλύπτει ένα περιεκτικό και περίπλοκο σύστημα τομέων και διατομεακών πολιτικών και είναι παρόν σε όλα τα επίπεδα διακυβέρνησης. Τα σχέδια που υλοποιούνται σε επαρχιακό επίπεδο είναι λεπτομερή, ενώ τα εθνικά σχέδια θέτουν ευρύτερους στόχους. Τα σχέδια καθορίζουν επίσης τα μέσα στήριξης των σχετικών κλάδων/τομέων, καθώς και τα χρονοδιαγράμματα εντός των οποίων πρέπει να επιτυγχάνονται οι στόχοι. Ορισμένα σχέδια εξακολουθούν να περιλαμβάνουν συγκεκριμένους στόχους αποτελεσμάτων, ενώ αυτό αποτελούσε σύνηθες χαρακτηριστικό προηγούμενων κύκλων σχεδιασμού. Σύμφωνα με τα σχέδια, μεμονωμένοι βιομηχανικοί τομείς και/ή έργα επισημαίνονται ως (θετικές ή αρνητικές) προτεραιότητες σύμφωνα με τις προτεραιότητες της κυβέρνησης και τους αποδίδονται συγκεκριμένοι αναπτυξιακοί στόχοι (βιομηχανική αναβάθμιση, διεθνής επέκταση κ.λπ.). Οι οικονομικοί φορείς, ιδιωτικοί και κρατικοί, πρέπει να προσαρμόζουν αποτελεσματικά τις επιχειρηματικές τους δραστηριότητες σύμφωνα με την πραγματικότητα που επιβάλλει το σύστημα σχεδιασμού. Αυτό δεν οφείλεται μόνο στον δεσμευτικό χαρακτήρα των σχεδίων αλλά και στο γεγονός ότι οι αρμόδιες κινεζικές αρχές σε όλα τα επίπεδα της κυβέρνησης τηρούν το σύστημα των σχεδίων και χρησιμοποιούν αναλόγως τις αρμοδιότητες που τους έχουν ανατεθεί, παρακινώντας έτσι τους οικονομικούς φορείς να συμμορφώνονται με τις προτεραιότητες που ορίζονται στα σχέδια (βλέπε επίσης τμήμα 3.2.2.2 στοιχείο α) σημείο 5 κατωτέρω) (26).

(112) Δεύτερον, στο επίπεδο της κατανομής των χρηματοοικονομικών πόρων, στο χρηματοπιστωτικό σύστημα της ΛΔΚ κυριαρχούν οι εμπορικές τράπεζες κρατικής ιδιοκτησίας. Οι εν λόγω τράπεζες, κατά τον σχεδιασμό και την υλοποίηση της δανειοδοτικής τους πολιτικής, οφείλουν να ευθυγραμμίζονται με τους στόχους που θέτει η κυβέρνηση στον τομέα της βιομηχανικής πολιτικής αντί να αξιολογούν πρωτίστως τα οικονομικά πλεονεκτήματα ενός συγκεκριμένου έργου (βλέπε επίσης τμήμα 3.2.2.2 στοιχείο α) σημείο 8 κατωτέρω) (27). Το ίδιο ισχύει και για τις άλλες συνιστώσες του κινεζικού χρηματοπιστωτικού συστήματος, όπως οι χρηματιστηριακές αγορές, οι αγορές ομολόγων, οι αγορές ιδιωτικών κεφαλαίων κ.λπ. Επίσης, αυτά τα τμήματα του χρηματοπιστωτικού τομέα, πλην του τραπεζικού τομέα, συστήνονται, θεσμικά και επιχειρησιακά, με τρόπο που δεν είναι προσανατολισμένος στη μεγιστοποίηση της αποδοτικής λειτουργίας των χρηματοπιστωτικών αγορών, αλλά προς την κατεύθυνση της διασφάλισης του ελέγχου και της παρέμβασης του κράτους και του ΚΚΚ (28).

(113) Τρίτον, στο επίπεδο του ρυθμιστικού περιβάλλοντος, οι παρεμβάσεις του κράτους στην οικονομία λαμβάνουν διάφορες μορφές. Για παράδειγμα, οι κανόνες περί δημοσίων συμβάσεων χρησιμοποιούνται τακτικά για την επίτευξη στόχων πολιτικής διαφορετικών από την οικονομική αποδοτικότητα, πράγμα που υπονομεύει στον τομέα αυτόν την εφαρμογή αρχών που βασίζονται στην αγορά. Η ισχύουσα νομοθεσία προβλέπει συγκεκριμένα ότι οι δημόσιες συμβάσεις θα πρέπει να συνάπτονται με τρόπο ώστε να διευκολύνεται η επίτευξη των στόχων που έχουν τεθεί από τις κρατικές πολιτικές. Ωστόσο, η φύση των συγκεκριμένων στόχων παραμένει απροσδιόριστη, αφήνοντας έτσι ευρύ περιθώριο εκτίμησης στα όργανα λήψης αποφάσεων (29). Ομοίως, στον τομέα των επενδύσεων, η κινεζική κυβέρνηση διατηρεί σημαντικό έλεγχο και επιρροή στον προορισμό και το μέγεθος τόσο των κρατικών όσο και των ιδιωτικών επενδύσεων. Ο έλεγχος των επενδύσεων καθώς και τα διάφορα κίνητρα, περιορισμοί και απαγορεύσεις που σχετίζονται με τις επενδύσεις χρησιμοποιούνται από τις αρχές ως σημαντικό μέσο για την υποστήριξη των στόχων της βιομηχανικής πολιτικής, όπως η διατήρηση του κρατικού ελέγχου σε βασικούς τομείς ή η ενίσχυση της εγχώριας βιομηχανίας (30).

(114) Εν ολίγοις, το κινεζικό οικονομικό μοντέλο βασίζεται σε ορισμένα βασικά αξιώματα, τα οποία προβλέπουν και ενθαρρύνουν πολλαπλές κρατικές παρεμβάσεις. Οι εν λόγω σημαντικές κρατικές παρεμβάσεις αντιβαίνουν στην ελεύθερη αλληλεπίδραση των δυνάμεων της αγοράς, με αποτέλεσμα τη στρέβλωση της αποτελεσματικής κατανομής των πόρων σύμφωνα με τις αρχές της αγοράς (31).

(3) Σημαντικές στρεβλώσεις σύμφωνα με το άρθρο 2 παράγραφος 6α στοιχείο β) πρώτη περίπτωση του βασικού κανονισμού: η υπό εξέταση αγορά εξυπηρετείται σε σημαντικό βαθμό από επιχειρήσεις που λειτουργούν υπό την ιδιοκτησία, τον έλεγχο ή την πολιτική εποπτεία ή καθοδήγηση των αρχών της χώρας εξαγωγής

(115) Στη ΛΔΚ, οι επιχειρήσεις που λειτουργούν υπό την ιδιοκτησία, τον έλεγχο και/ή την πολιτική εποπτεία ή καθοδήγηση του κράτους αντιπροσωπεύουν σημαντικό τμήμα της οικονομίας.

(116) Η κινεζική κυβέρνηση και το ΚΚΚ διατηρούν δομές που διασφαλίζουν τη συνεχιζόμενη επιρροή τους στις επιχειρήσεις, ιδίως στις κρατικής ιδιοκτησίας επιχειρήσεις. Το κράτος (και, από πολλές απόψεις, και το ΚΚΚ) όχι μόνο διαμορφώνει ενεργά και επιβλέπει την εφαρμογή των γενικών οικονομικών πολιτικών από μεμονωμένες κρατικές επιχειρήσεις, αλλά κάνει επίσης χρήση των δικαιωμάτων του να συμμετέχει στη διαδικασία λήψης επιχειρησιακών αποφάσεων από τις κρατικές επιχειρήσεις. Αυτό γίνεται συνήθως μέσω της εναλλαγής στελεχών μεταξύ κρατικών αρχών και κρατικών επιχειρήσεων, μέσω της παρουσίας μελών του κόμματος στα εκτελεστικά όργανα των κρατικών επιχειρήσεων και της ύπαρξης κομματικών πυρήνων στις επιχειρήσεις (βλέπε επίσης τμήμα 3.2.2.2 στοιχείο α) σημείο 4), καθώς και μέσω της διαμόρφωσης της εταιρικής δομής του τομέα των κρατικών επιχειρήσεων (32). Σε αντάλλαγμα, οι κρατικές επιχειρήσεις κατέχουν ιδιαίτερη θέση στην κινεζική οικονομία, η οποία συνεπάγεται ορισμένα οικονομικά οφέλη, και ιδίως την προστασία τους από τον ανταγωνισμό και την προτιμησιακή πρόσβασή τους στις σχετικές εισροές, συμπεριλαμβανομένης της χρηματοδότησης (33). Τα στοιχεία που αναδεικνύουν την ύπαρξη κυβερνητικού ελέγχου στις επιχειρήσεις στον τομέα των συγκολλημένων σωλήνων κάθε είδους αναπτύσσονται περαιτέρω στο σημείο 3.2.2.2 στοιχείο α) σημείο 4 κατωτέρω.

(117) Ειδικά στον τομέα του χάλυβα, ο οποίος αποτελεί την κύρια πρώτη ύλη για την παραγωγή συγκολλημένων σωλήνων κάθε είδους, εξακολουθεί να υπάρχει σημαντικός βαθμός ιδιοκτησίας από την κινεζική κυβέρνηση. Ενώ η ονομαστική κατανομή μεταξύ του αριθμού των κρατικών επιχειρήσεων και των ιδιωτικών εταιρειών εκτιμάται ότι είναι σχεδόν ισότιμη, από τους πέντε Κινέζους παραγωγούς χάλυβα που κατατάσσονται ανάμεσα στους 10 μεγαλύτερους παραγωγούς χάλυβα παγκοσμίως, τέσσερις είναι κρατικές επιχειρήσεις (34). Ταυτόχρονα, ενώ οι κορυφαίοι δέκα παραγωγοί αποτελούσαν μόνο το 36 % της συνολικής παραγωγής του κλάδου το 2016, η κινεζική κυβέρνηση το ίδιο έτος όρισε ως στόχο να συγκεντρώσει ποσοστό από 60 % έως 70 % της παραγωγής χάλυβα σε περίπου δέκα επιχειρήσεις μεγάλης κλίμακας έως το 2025 (35). Η κινεζική κυβέρνηση επανέλαβε την πρόθεση αυτή τον Απρίλιο του 2019, αναγγέλλοντας την έκδοση κατευθυντήριων γραμμών για τη συγκέντρωση της χαλυβουργίας (36). Μια συγκέντρωση αυτού του είδους μπορεί να συνεπάγεται αναγκαστικές συγχωνεύσεις κερδοφόρων ιδιωτικών εταιρειών με υποτονικές κρατικές επιχειρήσεις (37).

(118) Όπως εξηγείται ανωτέρω, υπάρχει υψηλό ποσοστό ΚΕ στον τομέα του χάλυβα, που είναι οι κύριοι πάροχοι της πρώτης ύλης για την παραγωγή συγκολλημένων σωλήνων κάθε είδους. Δεδομένου ότι δεν υπήρξε συνεργασία από τους Κινέζους εξαγωγείς συγκολλημένων σωλήνων κάθε είδους, δεν ήταν δυνατόν να καθοριστεί η ακριβής αναλογία των ιδιωτικών και των κρατικών παραγωγών συγκολλημένων σωλήνων κάθε είδους. Ωστόσο, από την έρευνα προέκυψε ότι τόσο οι δημόσιες όσο και οι ιδιωτικές επιχειρήσεις στον κλάδο των συγκολλημένων σωλήνων κάθε είδους υπόκεινται επίσης σε πολιτική εποπτεία και καθοδήγηση, όπως ορίζεται στο τμήμα 3.2.2.2 στοιχείο α) σημείο 5 κατωτέρω.

(4) Σημαντικές στρεβλώσεις σύμφωνα με το άρθρο 2 παράγραφος 6α στοιχείο β) δεύτερη περίπτωση του βασικού κανονισμού: η κρατική παρουσία σε επιχειρήσεις δίνει τη δυνατότητα στο κράτος να παρεμβαίνει στις τιμές ή το κόστος

(119) Εκτός από την άσκηση ελέγχου στην οικονομία μέσω της ιδιοκτησίας των κρατικών επιχειρήσεων και άλλων μέσων, η κινεζική κυβέρνηση είναι σε θέση να παρεμβαίνει στις τιμές και στο κόστος μέσω της κρατικής παρουσίας στις επιχειρήσεις. Ενώ το δικαίωμα των αρμόδιων κρατικών αρχών να διορίζουν και να απομακρύνουν βασικά διευθυντικά στελέχη των κρατικών επιχειρήσεων, το οποίο προβλέπεται από την κινεζική νομοθεσία, μπορεί να θεωρηθεί ότι αντικατοπτρίζει τα αντίστοιχα δικαιώματα ιδιοκτησίας (38), οι πυρήνες του ΚΚΚ τόσο στις κρατικές όσο και στις ιδιωτικές επιχειρήσεις αποτελούν έναν ακόμη σημαντικό δίαυλο μέσω του οποίου το κράτος μπορεί να παρεμβαίνει στις επιχειρηματικές αποφάσεις. Σύμφωνα με το εταιρικό δίκαιο της ΛΔΚ, σε κάθε εταιρεία θα πρέπει να συστήνεται οργάνωση του ΚΚΚ (με τουλάχιστον τρία μέλη του ΚΚΚ, όπως ορίζεται στο καταστατικό του ΚΚΚ (39)) και η εταιρεία οφείλει να εξασφαλίζει τις αναγκαίες συνθήκες για τις δραστηριότητες της οργάνωσης του κόμματος. Στο παρελθόν, η συγκεκριμένη απαίτηση φαίνεται να μην είχε τηρηθεί ή εφαρμοστεί αυστηρά σε όλες τις περιπτώσεις. Ωστόσο, τουλάχιστον από το 2016, το ΚΚΚ ενίσχυσε την απαίτησή του να ελέγχει τις επιχειρηματικές αποφάσεις στις κρατικές επιχειρήσεις ως πολιτική αρχή. Αναφέρεται επίσης ότι το ΚΚΚ ασκεί πιέσεις στις ιδιωτικές εταιρείες προκειμένου να θέτουν ως προτεραιότητα τον «πατριωτισμό» και να ακολουθούν την κομματική πειθαρχία (40). Το 2017 αναφέρθηκε ότι στο 70 % των περίπου 1,86 εκατομμυρίων ιδιωτικών εταιρειών υπήρχαν κομματικοί πυρήνες, οι οποίοι ασκούσαν ολοένα και μεγαλύτερη πίεση ώστε οι οργανώσεις του ΚΚΚ να έχουν τον τελικό λόγο όσον αφορά τις επιχειρηματικές αποφάσεις στις αντίστοιχες εταιρείες τους (41). Οι εν λόγω κανόνες έχουν γενική εφαρμογή σε ολόκληρη την κινεζική οικονομία, σε όλους τους τομείς, συμπεριλαμβανομένων των συγκολλημένων σωλήνων κάθε είδους και των προμηθευτών των εισροών τους.

(120) Πολλοί παραγωγοί συγκολλημένων σωλήνων κάθε είδους τονίζουν τις δραστηριότητες κομματικής οικοδόμησης στους δικτυακούς τόπους τους, έχουν μέλη του κόμματος στη διοίκηση της εταιρείας και υπογραμμίζουν τη σύνδεσή τους με το ΚΚΚ. Η έρευνα αποκάλυψε δραστηριότητες κομματικής οικοδόμησης σε διάφορους παραγωγούς συγκολλημένων σωλήνων κάθε είδους, συμπεριλαμβανομένων των Jinghua Steel Pipe Group, Kingland Group και Jiangsu Guoqiang Zinc-plating Industrial Co. Ltd. Τα αποδεικτικά στοιχεία για έναν παραγωγό του υπό επανεξέταση προϊόντος αποκάλυψαν ότι οι δραστηριότητες αυτές συνίσταντο, μεταξύ άλλων, στη συμμετοχή μελών του ΚΚΚ στις συζητήσεις για την κατάσταση, το επιχειρηματικό μοντέλο και τη στρατηγική ανάπτυξης μιας εταιρείας, στη διευκόλυνση της πρόσληψης μελών του κόμματος· σε διαλέξεις, συμπόσια και άλλες εκπαιδευτικές δραστηριότητες με θέμα το ΚΚΚ, την κομμουνιστική φιλοσοφία κ.λπ.· σε επίσημες εκδηλώσεις που σχετίζονται με τις δραστηριότητες του ΚΚΚ· κ.λπ. Επιπλέον, κατά τη διάρκεια της έρευνας, η Επιτροπή διαπίστωσε προσωπικές σχέσεις μεταξύ των παραγωγών συγκολλημένων σωλήνων κάθε είδους και του ΚΚΚ· μέλη του ΚΚΚ καταλάμβαναν θέσεις ανώτερων διοικητικών στελεχών ή ήταν μέλη στο διοικητικό συμβούλιο ορισμένων εταιρειών που κατασκευάζουν συγκολλημένους σωλήνες κάθε είδους, συμπεριλαμβανομένων των Jinghua Steel Pipe Group, Kingland Group, Fubo Group, Weifang East Steel Pipe Co. Ltd και Huludao City Steel Pipe Industrial Co. Ltd.

(121) Στον τομέα του χάλυβα, που αποτελεί τη σημαντικότερη πρώτη ύλη για την παραγωγή συγκολλημένων σωλήνων κάθε είδους, το κράτος είναι ιδιοκτήτης πολλών από τους μεγαλύτερους παραγωγούς. Ορισμένοι παραγωγοί αναφέρονται ρητά στο «Πρόγραμμα προσαρμογής και αναβάθμισης της χαλυβουργίας για την περίοδο 2016-2020» (42). Για παράδειγμα, η κινεζική κρατική Shanxi Taiyuan Iron & Steel Co. Ltd. («TISCO») αναφέρει στον ιστότοπό της ότι πρόκειται για έναν «κολοσσό σιδήρου και χάλυβα», ο οποίος «εξελίχθηκε σε ένα πολύ μεγάλης κλίμακας συγκρότημα σιδήρου και χάλυβα, στο οποίο έχουν ενσωματωθεί οι δραστηριότητες εξόρυξης σιδήρου, παραγωγής, επεξεργασίας, παράδοσης και εμπορίας σιδήρου και χάλυβα» (43). Η Baosteel είναι άλλη μια μεγάλη κινεζική κρατική επιχείρηση που δραστηριοποιείται στον τομέα της παραγωγής ανοξείδωτου χάλυβα και ανήκει στην πρόσφατα ενοποιημένη China Baowu Steel Group Co., Ltd. (πρώην Baosteel Group και Wuhan Iron & Steel) (44).

(122) Η κρατική παρουσία και παρέμβαση στις χρηματοπιστωτικές αγορές [βλέπε επίσης τμήμα 3.2.2.2 στοιχείο α) σημείο 7) κατωτέρω], καθώς και στην παροχή πρώτων υλών και εισροών, έχουν περαιτέρω στρεβλωτική επίδραση στην αγορά (45). Συνεπώς, η κρατική παρουσία σε επιχειρήσεις, συμπεριλαμβανομένων των κρατικών επιχειρήσεων, στον τομέα του χάλυβα και σε άλλους τομείς (όπως ο χρηματοπιστωτικός τομέας και ο τομέας των εισροών) επιτρέπουν στην κινεζική κυβέρνηση να παρεμβαίνει όσον αφορά τις τιμές και το κόστος.

(5) Σημαντικές στρεβλώσεις σύμφωνα με το άρθρο 2 παράγραφος 6α στοιχείο β) τρίτη περίπτωση του βασικού κανονισμού: οι δημόσιες πολιτικές ή τα μέτρα εισάγουν διακρίσεις υπέρ των εγχώριων προμηθευτών ή επηρεάζουν με άλλον τρόπο τις δυνάμεις της ελεύθερης αγοράς

(123) Η κατεύθυνση της κινεζικής οικονομίας καθορίζεται σε μεγάλο βαθμό από ένα περίπλοκο σύστημα προγραμματισμού, που καθορίζει τις προτεραιότητες και θέτει τους στόχους στους οποίους θα πρέπει να εστιαστούν η κεντρική και οι τοπικές κυβερνήσεις. Σχετικά προγράμματα υφίστανται σε όλα τα επίπεδα διακυβέρνησης και καλύπτουν όλους σχεδόν τους οικονομικούς τομείς. Οι στόχοι που καθορίζονται από τα μέσα σχεδιασμού είναι δεσμευτικοί και οι αρχές σε κάθε διοικητικό επίπεδο παρακολουθούν την εφαρμογή των σχεδίων από το αντίστοιχο χαμηλότερο επίπεδο διακυβέρνησης. Συνολικά, το σύστημα σχεδιασμού στη ΛΔΚ έχει ως αποτέλεσμα τη διοχέτευση των πόρων σε τομείς που χαρακτηρίζονται στρατηγικοί ή πολιτικά σημαντικοί από την κυβέρνηση και όχι την κατανομή τους σύμφωνα με τις δυνάμεις της αγοράς (46).

(124) Παρά το γεγονός ότι οι συγκολλημένοι σωλήνες κάθε είδους είναι εξειδικευμένος κλάδος και δεν εντοπίστηκαν συγκεκριμένα έγγραφα πολιτικής που να κατευθύνουν ειδικά την ανάπτυξη του κλάδου των συγκολλημένων σωλήνων κάθε είδους κατά τη διάρκεια της έρευνας, ο συγκεκριμένος κλάδος επωφελείται από την κυβερνητική καθοδήγηση και παρέμβαση για την κύρια πρώτη ύλη για την κατασκευή συγκολλημένων σωλήνων κάθε είδους, που είναι ο χάλυβας. Οι στρεβλωτικές επιπτώσεις της κυβερνητικής παρέμβασης στον κλάδο των συγκολλημένων σωλήνων κάθε είδους καταδεικνύονται από το πρόβλημα της σημαντικής πλεονάζουσας παραγωγικής ικανότητας. Η έκθεση σχετικά με την κατάσταση του κλάδου των συγκολλημένων σωλήνων από χάλυβα το 2018 επιβεβαιώνει την ύπαρξη σοβαρής πλεονάζουσας παραγωγικής ικανότητας (βλέπε το πλήρες απόσπασμα στην αιτιολογική σκέψη 209) (47).

(125) Επιπροσθέτως, η χαλυβουργία θεωρείται καίριας σημασίας από την κινεζική κυβέρνηση (48). Το γεγονός αυτό επιβεβαιώνεται από τα πολυάριθμα προγράμματα, οδηγίες και άλλα έγγραφα που επικεντρώνονται στον χάλυβα, τα οποία εκδίδονται σε εθνικό, περιφερειακό και δημοτικό επίπεδο, όπως το «Πρόγραμμα προσαρμογής και αναβάθμισης της χαλυβουργίας για την περίοδο 2016-2020». Το συγκεκριμένο πρόγραμμα αναφέρει ότι ο κλάδος παραγωγής χάλυβα είναι ένας «σημαντικός, θεμελιώδης κλάδος της κινεζικής οικονομίας, εθνικός ακρογωνιαίος λίθος». (49) Τα κύρια καθήκοντα και οι στόχοι που καθορίζονται στο εν λόγω πρόγραμμα καλύπτουν όλες τις πτυχές της ανάπτυξης του κλάδου (50).

(126) Το 13o πενταετές πρόγραμμα για την οικονομική και κοινωνική ανάπτυξη (51) προβλέπει τη στήριξη επιχειρήσεων που παράγουν τύπους προϊόντων χάλυβα υψηλού επιπέδου (52). Επιπλέον, επικεντρώνεται στην επίτευξη της ποιότητας, της ανθεκτικότητας και της αξιοπιστίας του προϊόντος, υποστηρίζοντας τις εταιρείες που χρησιμοποιούν τεχνολογίες σχετικές με την καθαρή παραγωγή χάλυβα, την έλαση ακρίβειας και τη βελτίωση της ποιότητας (53).

(127) Ο «κατάλογος κατευθυντήριων γραμμών για τη βιομηχανική αναδιάρθρωση (έκδοση του 2011, τροποποίηση του 2013)» (54)(στο εξής: κατάλογος) περιλαμβάνει τον κλάδο του χάλυβα ως προωθούμενο κλάδο.

(128) Η κινεζική κυβέρνηση καθοδηγεί περαιτέρω την ανάπτυξη του τομέα σύμφωνα με ένα ευρύ φάσμα εργαλείων πολιτικής και οδηγιών που αφορούν, μεταξύ άλλων: τη σύνθεση και την αναδιάρθρωση των αγορών, τις πρώτες ύλες, τις επενδύσεις, τη μείωση της παραγωγικής ικανότητας, το φάσμα προϊόντων, τη μετεγκατάσταση, την αναβάθμιση κ.λπ. Χρησιμοποιώντας αυτά και άλλα μέσα, η κινεζική κυβέρνηση κατευθύνει και ελέγχει ουσιαστικά κάθε πτυχή της ανάπτυξης και της λειτουργίας του τομέα (55). Το τρέχον πρόβλημα της πλεονάζουσας παραγωγικής ικανότητας αποτελεί αναμφισβήτητα την πιο σαφή απεικόνιση των επιπτώσεων των πολιτικών της κινεζικής κυβέρνησης και των στρεβλώσεων που προκύπτουν απ’ αυτές.

(129) Εν ολίγοις, η κινεζική κυβέρνηση έχει θεσπίσει μέτρα για να αναγκάσει τις επιχειρήσεις να συμμορφωθούν με τους στόχους της δημόσιας πολιτικής για τη στήριξη των προωθούμενων κλάδων παραγωγής, συμπεριλαμβανομένης της παραγωγής χάλυβα ως κύριας πρώτης ύλης που χρησιμοποιείται για την κατασκευή του υπό επανεξέταση προϊόντος. Τα εν λόγω μέτρα εμποδίζουν την ελεύθερη λειτουργία των δυνάμεων της αγοράς.

(6) Σημαντικές στρεβλώσεις σύμφωνα με το άρθρο 2 παράγραφος 6α στοιχείο β) τέταρτη περίπτωση του βασικού κανονισμού: η έλλειψη, η μεροληπτική εφαρμογή ή η ανεπαρκής επιβολή των νομοθετικών διατάξεων σχετικά με τη χρεοκοπία, το εταιρικό ή το εμπράγματο δίκαιο

(130) Σύμφωνα με τις πληροφορίες του φακέλου, το κινεζικό σύστημα πτώχευσης φαίνεται ανεπαρκές ως προς την επίτευξη των κύριων στόχων που έχει ορίσει, όπως τον δίκαιο διακανονισμό των απαιτήσεων και των οφειλών και τη διασφάλιση των νόμιμων δικαιωμάτων και συμφερόντων των πιστωτών και των οφειλετών. Αυτό φαίνεται να οφείλεται στο γεγονός ότι, ενώ το πτωχευτικό δίκαιο στη ΛΔΚ βασίζεται επίσημα σε παρόμοιες αρχές όπως τα αντίστοιχα δίκαια σε άλλες χώρες, το κινεζικό σύστημα χαρακτηρίζεται από συστηματικά ανεπαρκή επιβολή. Ο αριθμός των πτωχεύσεων παραμένει αξιοσημείωτα χαμηλός σε σχέση με το μέγεθος της οικονομίας της χώρας, κυρίως επειδή η διαδικασία αφερεγγυότητας πάσχει από ορισμένες ελλείψεις, οι οποίες λειτουργούν αποτρεπτικά ως προς την κήρυξη πτώχευσης. Εξάλλου, ο ρόλος του κράτους στις διαδικασίες αφερεγγυότητας παραμένει ισχυρός και ενεργός, ασκώντας συχνά άμεση επιρροή στο αποτέλεσμα της διαδικασίας (56).

(131) Επιπλέον, οι ελλείψεις του συστήματος δικαιωμάτων ιδιοκτησίας είναι ιδιαιτέρως εμφανείς σε σχέση με την ιδιοκτησία γης και τα δικαιώματα χρήσης γης στη ΛΔΚ (57). Όλες οι εκτάσεις ανήκουν στο κινεζικό κράτος (αγροτικές εκτάσεις συλλογικής ιδιοκτησίας και αστικές εκτάσεις κρατικής ιδιοκτησίας). Η κατανομή τους εναπόκειται αποκλειστικά στο κράτος. Υπάρχουν νομικές διατάξεις που αποσκοπούν στην κατανομή των δικαιωμάτων χρήσης γης με διαφάνεια και σε τιμές αγοράς, παραδείγματος χάρη με την εισαγωγή διαδικασιών υποβολής προσφορών. Ωστόσο, οι συγκεκριμένες διατάξεις συχνά δεν τηρούνται, καθώς ορισμένοι αγοραστές αποκτούν γη δωρεάν ή σε τιμές χαμηλότερες από τις τιμές της αγοράς (58). Επιπλέον, κατά την κατανομή της γης, οι αρχές συχνά επιδιώκουν συγκεκριμένους πολιτικούς στόχους, συμπεριλαμβανομένης της εφαρμογής των οικονομικών σχεδίων (59).

(132) Όπως και σε άλλους τομείς της κινεζικής οικονομίας, οι παραγωγοί συγκολλημένων σωλήνων κάθε είδους υπόκεινται στους συνήθεις κανόνες των νομοθετικών διατάξεων σχετικά με τη χρεοκοπία, το εταιρικό ή το εμπράγματο δίκαιο. Αυτό έχει ως αποτέλεσμα οι εν λόγω εταιρείες να υπόκεινται και αυτές στις εκ των άνω προς τα κάτω στρεβλώσεις που προκύπτουν από τη μεροληπτική εφαρμογή ή την ανεπαρκή επιβολή του πτωχευτικού και του εμπράγματου δικαίου. Η παρούσα έρευνα δεν αποκάλυψε κανένα στοιχείο που θα μπορούσε να θέσει υπό αμφισβήτηση τις εν λόγω διαπιστώσεις. Ως εκ τούτου, η Επιτροπή κατέληξε προκαταρκτικά στο συμπέρασμα ότι το πτωχευτικό και το εμπράγματο δίκαιο της Κίνας δεν εφαρμόζονται ικανοποιητικά, προκαλώντας κατ’ αυτόν τον τρόπο στρεβλώσεις κατά τη διάσωση αφερέγγυων εταιρειών και κατά την παροχή δικαιωμάτων χρήσης γης στη ΛΔΚ. Οι εκτιμήσεις αυτές, με βάση τα διαθέσιμα αποδεικτικά στοιχεία, φαίνεται ότι ισχύουν πλήρως και στον τομέα των συγκολλημένων σωλήνων κάθε είδους.

(133) Υπό το πρίσμα των ανωτέρω, η Επιτροπή κατέληξε στο συμπέρασμα ότι υπήρξε μεροληπτική εφαρμογή ή ανεπαρκής επιβολή του πτωχευτικού και του ιδιοκτησιακού δικαίου στον τομέα των συγκολλημένων σωλήνων κάθε είδους, μεταξύ άλλων όσο αφορά το υπό επανεξέταση προϊόν.

(7) Σημαντικές στρεβλώσεις σύμφωνα με το άρθρο 2 παράγραφος 6α στοιχείο β) πέμπτη περίπτωση του βασικού κανονισμού: οι μισθολογικές δαπάνες υφίστανται στρεβλώσεις

(134) Στη ΛΔΚ δεν μπορεί να αναπτυχθεί πλήρως αγορακεντρικό μισθολογικό σύστημα, καθώς τα δικαιώματα των εργαζομένων και των εργοδοτών για συλλογική οργάνωση παρακωλύονται. Η ΛΔΚ δεν έχει επικυρώσει ορισμένες βασικές συμβάσεις της Διεθνούς Οργάνωσης Εργασίας (ΔΟΕ), ιδίως αυτές που αφορούν το δικαίωμα του συνεταιρίζεσθαι και τις συλλογικές διαπραγματεύσεις (60). Σύμφωνα με το εθνικό δίκαιο, λειτουργεί μόνο μία συνδικαλιστική οργάνωση. Ωστόσο, η εν λόγω οργάνωση στερείται ανεξαρτησίας από τις κρατικές αρχές, και η συμμετοχή της στις συλλογικές διαπραγματεύσεις και την προστασία των δικαιωμάτων των εργαζομένων παραμένει υποτυπώδης (61). Επιπλέον, η κινητικότητα του κινεζικού εργατικού δυναμικού περιορίζεται από το σύστημα καταχώρισης των νοικοκυριών, το οποίο δυσχεραίνει την πρόσβαση σε όλο το φάσμα παροχών κοινωνικής ασφάλισης και λοιπών παροχών για τους κατοίκους μιας συγκεκριμένης διοικητικής περιοχής. Κάτι τέτοιο έχει συνήθως ως αποτέλεσμα οι εργαζόμενοι που δεν κατέχουν τη βεβαίωση εγγραφής τόπου διαμονής να βρίσκονται σε ευάλωτη θέση απασχόλησης και να λαμβάνουν χαμηλότερο εισόδημα σε σχέση με τους κατόχους της βεβαίωσης εγγραφής τόπου διαμονής (62). Τα συγκεκριμένα πορίσματα οδηγούν στη στρέβλωση του μισθολογικού κόστους στη ΛΔΚ.

(135) Δεν υποβλήθηκαν στοιχεία τα οποία να αποδεικνύουν ότι ο κλάδος των συγκολλημένων σωλήνων κάθε είδους δεν υπόκειται στο κινεζικό σύστημα εργατικού δικαίου που περιγράφεται ανωτέρω. Συνεπώς, ο κλάδος των συγκολλημένων σωλήνων κάθε είδους επηρεάζεται από τις στρεβλώσεις του μισθολογικού κόστους τόσο άμεσα (κατά την παραγωγή του υπό επανεξέταση προϊόντος ή των βασικών πρώτων υλών για την παραγωγή του) όσο και έμμεσα (κατά την πρόσβαση σε κεφάλαια ή εισροές από εταιρείες που υπόκεινται στο ίδιο σύστημα εργασίας στη ΛΔΚ).

(8) Σημαντικές στρεβλώσεις σύμφωνα με το άρθρο 2 παράγραφος 6α στοιχείο β) έκτη περίπτωση του βασικού κανονισμού: η πρόσβαση σε χρηματοδότηση παρέχεται από ιδρύματα που υλοποιούν στόχους δημόσιας πολιτικής ή που δεν ενεργούν ανεξάρτητα από το κράτος

(136) Η πρόσβαση των επιχειρηματικών φορέων της ΛΔΚ σε κεφάλαια υπόκειται σε διάφορες στρεβλώσεις.

(137) Πρώτον, το κινεζικό χρηματοπιστωτικό σύστημα χαρακτηρίζεται από την ισχυρή θέση των τραπεζών κρατικής ιδιοκτησίας (63), οι οποίες, κατά τη χορήγηση πρόσβασης σε χρηματοδότηση, λαμβάνουν υπόψη κριτήρια πέραν της οικονομικής βιωσιμότητας ενός έργου. Όπως και οι μη χρηματοπιστωτικές κρατικές επιχειρήσεις, οι τράπεζες εξακολουθούν να συνδέονται με το κράτος όχι μόνο μέσω της ιδιοκτησίας, αλλά και μέσω προσωπικών σχέσεων (τα ανώτατα στελέχη των μεγάλων χρηματοπιστωτικών ιδρυμάτων κρατικής ιδιοκτησίας διορίζονται τελικά από το ΚΚΚ) (64) και, όπως και οι μη χρηματοπιστωτικές κρατικές επιχειρήσεις, οι τράπεζες εφαρμόζουν τακτικά δημόσιες πολιτικές που σχεδιάζονται από την κυβέρνηση. Με τον τρόπο αυτόν, οι τράπεζες συμμορφώνονται με τη ρητή νομική υποχρέωση να αναπτύσσουν τη δραστηριότητά τους σύμφωνα με τις ανάγκες της εθνικής οικονομικής και κοινωνικής ανάπτυξης και υπό την καθοδήγηση των βιομηχανικών πολιτικών του κράτους (65).

(138) Παρά το γεγονός ότι αναγνωρίζεται πως διάφορες νομικές διατάξεις αναφέρονται στην ανάγκη σεβασμού της συνήθους τραπεζικής συμπεριφοράς και των κανόνων προληπτικής εποπτείας, όπως η ανάγκη εξέτασης της πιστοληπτικής ικανότητας του δανειολήπτη, τα συντριπτικά στοιχεία, συμπεριλαμβανομένων των συμπερασμάτων που διατυπώθηκαν στις έρευνες εμπορικής άμυνας, δείχνουν ότι οι εν λόγω διατάξεις διαδραματίζουν μόνο δευτερεύοντα ρόλο στην εφαρμογή των διαφόρων νομικών πράξεων.

(139) Επιπλέον, οι αξιολογήσεις των ομολόγων και της πιστοληπτικής ικανότητας είναι συχνά στρεβλωμένες για διάφορους λόγους, μεταξύ άλλων, λόγω του γεγονότος ότι η εκτίμηση επικινδυνότητας επηρεάζεται από τη στρατηγική σημασία της επιχείρησης για την κινεζική κυβέρνηση και την ισχύ τυχόν σιωπηρής εγγύησης της κυβέρνησης. Οι εκτιμήσεις υποδηλώνουν σαφώς ότι οι κινεζικές αξιολογήσεις πιστοληπτικής ικανότητας αντιστοιχούν συστηματικά σε χαμηλότερες διεθνείς αξιολογήσεις (66).

(140) Τα ζητήματα αυτά επιδεινώνονται από τους πρόσθετους κανόνες, οι οποίοι κατευθύνουν τις χρηματοδοτήσεις σε τομείς που ορίζει η κυβέρνηση ως προωθούμενους ή σημαντικούς για άλλον λόγο (67). Αυτό έχει ως αποτέλεσμα τον μεροληπτικό δανεισμό προς τις επιχειρήσεις κρατικής ιδιοκτησίας, τις μεγάλες, καλά διασυνδεδεμένες ιδιωτικές επιχειρήσεις και τις επιχειρήσεις σε κομβικούς βιομηχανικούς τομείς, γεγονός που υποδηλώνει ότι η διαθεσιμότητα και το κόστος του κεφαλαίου δεν είναι ίσα για όλους τους παράγοντες στην αγορά.

(141) Δεύτερον, η διατήρηση του κόστους δανεισμού σε χαμηλά επίπεδα είναι τεχνητή, προκειμένου να τονωθεί η αύξηση των επενδύσεων. Το γεγονός αυτό έχει οδηγήσει στην υπερβολική χρήση επενδύσεων κεφαλαίου με ακόμη χαμηλότερες αποδόσεις επενδύσεων. Αυτό αποδεικνύεται από την πρόσφατη αύξηση της εταιρικής μόχλευσης στον κρατικό τομέα παρά την αισθητή πτώση της κερδοφορίας, γεγονός που υποδηλώνει ότι οι μηχανισμοί που λειτουργούν στο τραπεζικό σύστημα δεν ακολουθούν τις συνήθεις εμπορικές αντιδράσεις.

(142) Τρίτον, παρά το γεγονός ότι επιτεύχθηκε απελευθέρωση των ονομαστικών επιτοκίων τον Οκτώβριο του 2015, οι ενδείξεις των τιμών εξακολουθούν να μην προκύπτουν από τις ελεύθερες δυνάμεις της αγοράς, αλλά επηρεάζονται από κυβερνητικές στρεβλώσεις. Πράγματι, το ποσοστό του δανεισμού με ή κάτω από το βασικό επιτόκιο εξακολουθεί να αντιπροσωπεύει το 45 % του συνόλου του δανεισμού και η προσφυγή σε στοχευμένη πίστωση φαίνεται να έχει ενισχυθεί, δεδομένου ότι το εν λόγω ποσοστό έχει αυξηθεί σημαντικά από το 2015, παρά την επιδείνωση των οικονομικών συνθηκών. Τα τεχνητώς χαμηλά επιτόκια οδηγούν σε υποτιμολόγηση και, συνεπώς, σε υπερβολική χρησιμοποίηση κεφαλαίου.

(143) Η συνολική αύξηση των πιστώσεων στη ΛΔΚ υποδηλώνει επιδείνωση της αποδοτικότητας της κατανομής κεφαλαίων, χωρίς να υπάρχουν ενδείξεις για πιστωτική στενότητα που θα αναμενόταν σε ένα μη στρεβλωμένο περιβάλλον αγοράς. Κατά συνέπεια, τα μη εξυπηρετούμενα δάνεια αυξήθηκαν ραγδαία κατά τα τελευταία έτη. Αντιμετωπίζοντας μια κατάσταση ολοένα αυξανόμενων επισφαλών χρεών, η κινεζική κυβέρνηση επέλεξε να αποφύγει τις αθετήσεις υποχρεώσεων. Ως εκ τούτου, τα ζητήματα των επισφαλών απαιτήσεων αντιμετωπίστηκαν με τη μετακύλιση του χρέους, δημιουργώντας έτσι τις λεγόμενες εταιρείες «ζόμπι», ή με τη μεταβίβαση της κυριότητας του χρέους (π.χ. μέσω συγχωνεύσεων ή κεφαλαιοποίησης χρέους), χωρίς να αντιμετωπιστεί απαραίτητα το συνολικό πρόβλημα του χρέους ή να καταπολεμηθούν οι αιτίες του.

(144) Ουσιαστικά, παρά τα πρόσφατα βήματα που έχουν γίνει για την ελευθέρωση της αγοράς, το εταιρικό πιστωτικό σύστημα στη ΛΔΚ εξακολουθεί να επηρεάζεται από σημαντικές στρεβλώσεις που οφείλονται στον συνεχή διάχυτο ρόλο του κράτους στις κεφαλαιαγορές.

(145) Δεν υποβλήθηκαν στοιχεία τα οποία να αποδεικνύουν ότι ο τομέας των συγκολλημένων σωλήνων κάθε είδους εξαιρείται από την κρατική παρέμβαση στο χρηματοπιστωτικό σύστημα που περιγράφεται ανωτέρω. Ως εκ τούτου, οι συνθήκες της αγοράς πλήττονται σοβαρά σε όλα τα επίπεδα από τη σημαντική κρατική παρέμβαση στο χρηματοπιστωτικό σύστημα.

(9) Η συστημική φύση των περιγραφόμενων στρεβλώσεων

(146) Η Επιτροπή επισήμανε ότι οι στρεβλώσεις που περιγράφονται στην έκθεση αποτελούν χαρακτηριστικό της κινεζικής οικονομίας. Από τα διαθέσιμα αποδεικτικά στοιχεία προκύπτει ότι τα γεγονότα και τα χαρακτηριστικά του κινεζικού συστήματος όπως περιγράφεται ανωτέρω στα τμήματα 3.2.2.2 στοιχείο α) σημείο 1) - 3.2.2.2 στοιχείο α) σημείο 5), καθώς και στο μέρος Α της έκθεσης, ισχύουν για όλη τη χώρα και για όλους τους τομείς της οικονομίας. Το ίδιο ισχύει και για την περιγραφή των συντελεστών παραγωγής που αναφέρονται ανωτέρω στα τμήματα 3.2.2.2 στοιχείο α) σημείο 6) -3.2.2.2 στοιχείο α) σημείο 8) και στο μέρος Β της έκθεσης.

(147) Η Επιτροπή υπενθυμίζει ότι, για την παραγωγή συγκολλημένων σωλήνων κάθε είδους, απαιτείται ευρύ φάσμα εισροών. Όταν οι παραγωγοί συγκολλημένων σωλήνων κάθε είδους αγοράζουν/προμηθεύονται τις εν λόγω εισροές, οι τιμές που καταβάλλουν (και οι οποίες καταγράφονται ως το κόστος τους) εκτίθενται σαφώς στις ίδιες συστημικές στρεβλώσεις που περιγράφηκαν προηγουμένως. Για παράδειγμα, οι προμηθευτές εισροών απασχολούν εργατικό δυναμικό που υπόκειται στις στρεβλώσεις. Δύνανται να δανειστούν χρήματα που υπόκεινται στις στρεβλώσεις του χρηματοπιστωτικού τομέα/της κατανομής κεφαλαίων. Επιπλέον, υπόκεινται στο σύστημα σχεδιασμού που εφαρμόζεται σε όλα τα επίπεδα διακυβέρνησης και σε όλους τους τομείς.

(148) Κατά συνέπεια, οι εγχώριες τιμές πώλησης των συγκολλημένων σωλήνων κάθε είδους όχι μόνο δεν είναι κατάλληλες για χρήση κατά την έννοια του άρθρου 2 παράγραφος 6α στοιχείο α) του βασικού κανονισμού, αλλά και το κόστος όλων των εισροών (συμπεριλαμβανομένων των πρώτων υλών, της ενέργειας, της γης, της χρηματοδότησης, της εργασίας κ.λπ.) επηρεάζεται, επειδή η διαμόρφωση των τιμών τους επηρεάζεται από σημαντική κρατική παρέμβαση, όπως περιγράφεται στα μέρη Α και Β της έκθεσης. Πράγματι, οι κυβερνητικές παρεμβάσεις που περιγράφονται σε σχέση με την κατανομή κεφαλαίων, γης, εργασίας, ενέργειας και πρώτων υλών εκτείνονται σε ολόκληρη τη ΛΔΚ. Αυτό σημαίνει, για παράδειγμα, ότι μια εισροή που παρήχθη στη ΛΔΚ με συνδυασμό ενός φάσματος συντελεστών παραγωγής εκτίθεται σε σημαντικές στρεβλώσεις. Το ίδιο ισχύει για την εισροή της εισροής και ούτω καθεξής. Κατά την παρούσα έρευνα, δεν προσκομίστηκαν αποδεικτικά στοιχεία ή επιχειρήματα περί του αντιθέτου από την κινεζική κυβέρνηση ή από τους παραγωγούς-εξαγωγείς.

(10) Συμπέρασμα

(149) Η ανάλυση που παρουσιάζεται στα τμήματα 3.2.2.2 στοιχείο α) σημείο 2) έως 3.2.2.2 στοιχείο α) σημείο 9), η οποία περιλαμβάνει εξέταση όλων των διαθέσιμων αποδεικτικών στοιχείων σχετικά με την παρέμβαση της ΛΔΚ στην οικονομία της γενικότερα, καθώς και στον τομέα των συγκολλημένων σωλήνων κάθε είδους (συμπεριλαμβανομένου του υπό επανεξέταση προϊόντος), έδειξε ότι οι τιμές ή το κόστος του υπό επανεξέταση προϊόντος, συμπεριλαμβανομένου του κόστους των πρώτων υλών, της ενέργειας και της εργασίας, δεν αποτελούν αποτέλεσμα των δυνάμεων της ελεύθερης αγοράς, διότι επηρεάζονται από σημαντική κρατική παρέμβαση κατά την έννοια του άρθρου 2 παράγραφος 6α στοιχείο β) του βασικού κανονισμού, όπως καταδεικνύεται από τον πραγματικό ή δυνητικό αντίκτυπο ενός ή περισσότερων από τα σχετικά στοιχεία που παρατίθενται εκεί. Στη βάση αυτή και ελλείψει οποιασδήποτε συνεργασίας από την κινεζική κυβέρνηση και τους εξαγωγείς-παραγωγούς στη ΛΔΚ, η Επιτροπή κατέληξε στο συμπέρασμα ότι δεν είναι σκόπιμο να χρησιμοποιηθούν οι εγχώριες τιμές και το εγχώριο κόστος για τον καθορισμό της κανονικής αξίας στη συγκεκριμένη περίπτωση.

(150) Συνεπώς, η Επιτροπή προχώρησε στην κατασκευή της κανονικής αξίας αποκλειστικά βάσει του κόστους παραγωγής και πώλησης που αντικατοπτρίζει μη στρεβλωμένες τιμές ή δείκτες αναφοράς, ήτοι στη συγκεκριμένη περίπτωση βάσει του αντίστοιχου κόστους παραγωγής και πώλησης σε κατάλληλη αντιπροσωπευτική χώρα, σύμφωνα με το άρθρο 2 παράγραφος 6α στοιχείο α) του βασικού κανονισμού, όπως αναφέρεται στο επόμενο τμήμα. Η Επιτροπή υπενθύμισε ότι δεν προβλήθηκε κανένας ισχυρισμός ότι το εγχώριο κόστος δεν ήταν στρεβλωμένο σύμφωνα με το άρθρο 2 παράγραφος 6α στοιχείο α) τρίτη περίπτωση του βασικού κανονισμού.

β) Αντιπροσωπευτική χώρα

(1) Γενικές παρατηρήσεις

(151) Η επιλογή της αντιπροσωπευτικής χώρας βασίστηκε στα ακόλουθα κριτήρια, σύμφωνα με το άρθρο 2 παράγραφος 6α του βασικού κανονισμού: — Επίπεδο οικονομικής ανάπτυξης παρόμοιο με αυτό της ΛΔΚ. Για τον σκοπό αυτό, η Επιτροπή χρησιμοποίησε χώρες με ακαθάριστο εθνικό εισόδημα παρόμοιο με αυτό της ΛΔΚ σύμφωνα με τη βάση δεδομένων της Παγκόσμιας Τράπεζας (68). — Παραγωγή του υπό επανεξέταση προϊόντος στη συγκεκριμένη χώρα (69). — Διαθεσιμότητα σχετικών δημόσιων στοιχείων στην αντιπροσωπευτική χώρα. — Όταν υπάρχουν περισσότερες από μία πιθανές αντιπροσωπευτικές χώρες, προτιμάται, κατά περίπτωση, η χώρα με επαρκές επίπεδο κοινωνικής και περιβαλλοντικής προστασίας.

(152) Όπως εξηγείται στις αιτιολογικές σκέψεις 95 και 96, η Επιτροπή εξέδωσε στις 11 Μαΐου και στις 4 Ιουνίου 2020 δύο σημειώματα στον φάκελο σχετικά με τις πηγές για τον καθορισμό της κανονικής αξίας και των συντελεστών παραγωγής (πρώτο σημείωμα και δεύτερο σημείωμα). Στο δεύτερο σημείωμα, η Επιτροπή ενημέρωσε τα ενδιαφερόμενα μέρη για το συμπέρασμά της ότι η Ταϊλάνδη ήταν κατάλληλη αντιπροσωπευτική χώρα στη συγκεκριμένη περίπτωση.

(2) Επίπεδο οικονομικής ανάπτυξης παρόμοιο με αυτό της ΛΔΚ.

(153) Στο πρώτο σημείωμα, η Επιτροπή προσδιόρισε τη Βραζιλία, τη Μαλαισία, το Μεξικό, την Ταϊλάνδη και την Τουρκία ως χώρες με επίπεδο οικονομικής ανάπτυξης παρόμοιο με αυτό της ΛΔΚ σύμφωνα με την Παγκόσμια Τράπεζα, δηλαδή όλες ταξινομούνται από την Παγκόσμια Τράπεζα ως χώρες «μέσου-υψηλού εισοδήματος» βάσει του ακαθάριστου εθνικού εισοδήματος.

(154) Δεν ελήφθησαν παρατηρήσεις σχετικά με το επίπεδο της οικονομικής ανάπτυξης μετά το σημείωμα αυτό.

(3) Παραγωγή του υπό επανεξέταση προϊόντος στην αντιπροσωπευτική χώρα

(155) Στο πρώτο σημείωμα η Επιτροπή ανέφερε ότι η παραγωγή του υπό επανεξέταση προϊόντος προσδιορίστηκε στη Βραζιλία, τη Μαλαισία, το Μεξικό, την Ταϊλάνδη και την Τουρκία. Ωστόσο, η Μαλαισία αποκλείστηκε ως πιθανή αντιπροσωπευτική χώρα, δεδομένου ότι εντοπίστηκε μόνο ένας παραγωγός του υπό επανεξέταση προϊόντος, οι οικονομικές καταστάσεις του οποίου για την ΠΕΕ δεν ήταν διαθέσιμες για το κοινό.

(156) Δεν υποβλήθηκαν παρατηρήσεις σχετικά με την παραγωγή του υπό επανεξέταση προϊόντος σε πιθανές αντιπροσωπευτικές χώρες μετά το πρώτο σημείωμα.

(4) Διαθεσιμότητα σχετικών δημόσιων στοιχείων στην αντιπροσωπευτική χώρα

(157) Για τις χώρες που εξετάστηκαν και αναφέρονται ανωτέρω, η Επιτροπή επαλήθευσε περαιτέρω τη διαθεσιμότητα των δημόσιων στοιχείων και ιδίως των δημόσιων οικονομικών στοιχείων από τους παραγωγούς του υπό επανεξέταση προϊόντος.

(158) Η Επιτροπή αναζήτησε παραγωγούς συγκολλημένων σωλήνων κάθε είδους με δημοσιοποιημένα οικονομικά στοιχεία που θα μπορούσαν να χρησιμοποιηθούν για τον καθορισμό μη στρεβλωμένων και εύλογων ποσών για τα γενικά και διοικητικά έξοδα και το κέρδος. Η Επιτροπή περιόρισε την έρευνα σε εταιρείες με δημοσιοποιημένες καταστάσεις κερδών και ζημιών για την ΠΕΕ οι οποίες ήταν κερδοφόρες κατά την περίοδο αυτή. Επιπλέον, προτιμήθηκε οι οικονομικές καταστάσεις των παραγωγών συγκολλημένων σωλήνων κάθε είδους να είναι διαθέσιμες στο κοινό σε επίπεδο εταιρείας και όχι σε ενοποιημένο επίπεδο για το αντίστοιχο σύνολο του ομίλου. Ως εκ τούτου, το δεύτερο σημείωμα περιλάμβανε μόνο δύο εταιρείες στην Ταϊλάνδη και μία στην Τουρκία.

(159) Με βάση την ποιότητα και τις λεπτομέρειες των δημοσιοποιημένων οικονομικών στοιχείων στην Ταϊλάνδη και την Τουρκία, και λαμβάνοντας επίσης υπόψη τη διαθεσιμότητα και την αντιπροσωπευτικότητα των δεικτών αναφοράς για τους συντελεστές παραγωγής (70), η Επιτροπή έκρινε ότι η Ταϊλάνδη ήταν κατάλληλη αντιπροσωπευτική χώρα.

(160) Η Επιτροπή ανέλυσε προσεκτικά όλα τα σχετικά στοιχεία που ήταν διαθέσιμα στον φάκελο για τους συντελεστές παραγωγής στην Ταϊλάνδη και παρατήρησε τα εξής: — Η Επιτροπή ανέλυσε τις στατιστικές εισαγωγών όλων των συντελεστών παραγωγής που αναφέρονται στο πρώτο σημείωμα, όπως επικαιροποιήθηκε με το δεύτερο σημείωμα, και κατέληξε στο συμπέρασμα ότι πραγματοποιήθηκαν εισαγωγές όλων των συντελεστών παραγωγής που ήταν αναγκαίοι για την παραγωγή του υπό επανεξέταση προϊόντος κατά την ΠΕΕ. — Οι στατιστικές ενέργειας (τιμές ηλεκτρικής ενέργειας και φυσικού αερίου) για την ΠΕΕ ήταν άμεσα διαθέσιμες με τη μορφή στοιχείων που παρασχέθηκαν αντίστοιχα από τη Μητροπολιτική Αρχή Ηλεκτρισμού (Metropolitan Electricity Authority) και το υπουργείο Ενέργειας. — Οι στατιστικές για το κόστος εργασίας ήταν διαθέσιμες στον δικτυακό τόπο της Εθνικής Στατιστικής Υπηρεσίας.

(161) Σύμφωνα με το άρθρο 2 παράγραφος 6α στοιχείο α) του βασικού κανονισμού, η κατασκευασμένη κανονική αξία περιλαμβάνει ένα μη στρεβλωμένο και εύλογο ποσό για τα έξοδα πώλησης, τα γενικά και διοικητικά έξοδα και τα κέρδη. Όπως αναφέρεται στην αιτιολογική σκέψη 96, η Επιτροπή έκρινε ότι οι Ταϊλανδοί παραγωγοί Pacific Pipe Co., Ltd. και Asia Metal Co., Ltd. είχαν δημοσιοποιήσει οικονομικές καταστάσεις που θα μπορούσαν να χρησιμοποιηθούν ως υποκατάστατη μεταβλητή για τον καθορισμό ενός μη στρεβλωμένου και εύλογου ποσού για τα γενικά και διοικητικά έξοδα και τα κέρδη.

(5) Επίπεδο κοινωνικής και περιβαλλοντικής προστασίας

(162) Αφού διαπιστώθηκε ότι η Ταϊλάνδη ήταν κατάλληλη αντιπροσωπευτική χώρα με βάση τα εν λόγω στοιχεία, δεν συνέτρεχε λόγος να διεξαχθεί αξιολόγηση του επιπέδου κοινωνικής και περιβαλλοντικής προστασίας σύμφωνα με την τελευταία πρόταση του άρθρου 2 παράγραφος 6α στοιχείο α) πρώτο εδάφιο του βασικού κανονισμού.

(6) Συμπέρασμα σχετικά με την αντιπροσωπευτική χώρα

(163) Με βάση την ανωτέρω ανάλυση, η Ταϊλάνδη πληρούσε όλα τα κριτήρια που καθορίζονται στο άρθρο 2 παράγραφος 6α στοιχείο α) πρώτη περίπτωση του βασικού κανονισμού, προκειμένου να θεωρηθεί κατάλληλη αντιπροσωπευτική χώρα. Ειδικότερα, η Ταϊλάνδη παρουσίαζε σημαντική παραγωγή του υπό επανεξέταση προϊόντος και διέθετε πλήρες σύνολο στοιχείων για όλους τους συντελεστές παραγωγής, τα γενικά και διοικητικά έξοδα και τα κέρδη.

γ) Πηγές που χρησιμοποιήθηκαν για τον προσδιορισμό του μη στρεβλωμένου κόστους

(164) Στο δεύτερο σημείωμα, η Επιτροπή δήλωσε ότι, προκειμένου να κατασκευάσει την κανονική αξία σύμφωνα με το άρθρο 2 παράγραφος 6α στοιχείο α) του βασικού κανονισμού, θα χρησιμοποιούσε τον GTA για τον καθορισμό του μη στρεβλωμένου κόστους των περισσότερων συντελεστών παραγωγής στην αντιπροσωπευτική χώρα.

(165) Η Επιτροπή δήλωσε επίσης ότι οι στατιστικές της ΔΟΕ και οι εθνικές στατιστικές θα χρησιμοποιηθούν για τον καθορισμό του μη στρεβλωμένου κόστους εργασίας στην αντιπροσωπευτική χώρα· ενώ οι εθνικές στατιστικές, όπως αναφέρεται στην αιτιολογική σκέψη 160, θα χρησιμοποιηθούν για τον καθορισμό του μη στρεβλωμένου κόστους ενέργειας.

(166) Η Επιτροπή συμπεριέλαβε στον υπολογισμό μια τιμή για τα γενικά έξοδα παραγωγής, προκειμένου να καλυφθούν τα έξοδα που δεν περιλαμβάνονται στους προαναφερθέντες συντελεστές παραγωγής. Για τον καθορισμό του εν λόγω ποσού, χρησιμοποίησε τα οικονομικά στοιχεία ενός από τους παραγωγούς της Ένωσης που συνεργάστηκε στο πλαίσιο της έρευνας για την πρακτική ντάμπινγκ και παρείχε συγκεκριμένες πληροφορίες για τον σκοπό αυτό (71), την Arcelor Mittal Tubular Products, Πολωνία (AMTP). Η μεθοδολογία εξηγείται δεόντως στο τμήμα 3.2.2.2 στοιχείο ε).

(167) Τέλος, όπως αναφέρεται στο δεύτερο σημείωμα, η Επιτροπή χρησιμοποίησε τα οικονομικά στοιχεία από τις επιλεγμένες ταϊλανδικές εταιρείες, που απαριθμούνται στην αιτιολογική σκέψη 161, για να προσδιορίσει τα γενικά και διοικητικά έξοδα και τα κέρδη.

δ) Μη στρεβλωμένο κόστος και δείκτες αναφοράς

(168) Μέσω των δύο σημειωμάτων για τους συντελεστές παραγωγής, η Επιτροπή επιδίωξε να καταρτίσει κατάλογο των συντελεστών παραγωγής και των πηγών που προορίζονταν να χρησιμοποιηθούν για όλους τους συντελεστές παραγωγής, όπως υλικά, ενέργεια και εργασία που χρησιμοποιήθηκαν για την παραγωγή του υπό επανεξέταση προϊόντος από τους παραγωγούς στη ΛΔΚ. Η Επιτροπή δεν έλαβε παρατηρήσεις σχετικά με τον κατάλογο των συντελεστών παραγωγής που κοινοποιήθηκε στα ενδιαφερόμενα μέρη στα εν λόγω σημειώματα.

(169) Ελλείψει συνεργασίας από τους Κινέζους παραγωγούς-εξαγωγείς στη διαδικασία επανεξέτασης, η Επιτροπή έπρεπε να βασιστεί στον ευρωπαίο παραγωγό AMTP για να καθορίσει τους συντελεστές παραγωγής που χρησιμοποιήθηκαν για την παραγωγή συγκολλημένων σωλήνων κάθε είδους. Με βάση τα στοιχεία που συγκεντρώθηκαν από τις κινεζικές εταιρείες κατά τη διάρκεια της αρχικής έρευνας και τις πληροφορίες που διατίθενται στους δικτυακούς τόπους των Κινέζων παραγωγών συγκολλημένων σωλήνων κάθε είδους, η διαδικασία παραγωγής τους και τα υλικά που χρησιμοποιήθηκαν φαίνεται να είναι παρόμοια με εκείνα που παρείχε η AMTP.

(170) Ελλείψει συνεργασίας, η Επιτροπή δεν διέθετε λεπτομερέστερους δασμολογικούς κωδικούς για κάθε συντελεστή παραγωγής από τους 6ψήφιους κωδικούς ΕΣ. Οι κωδικοί ΕΣ που χρησιμοποιήθηκαν αντιστοιχούσαν πλήρως στους δασμολογικούς κωδικούς της Ταϊλάνδης.

(171) Λαμβανομένων υπόψη όλων των στοιχείων που υπέβαλε η AMTP και της απουσίας παρατηρήσεων για τα δύο σημειώματα σχετικά με τις πηγές που χρησιμοποιήθηκαν για τον καθορισμό της κανονικής αξίας όσον αφορά τους συντελεστές παραγωγής, προσδιορίστηκαν οι ακόλουθοι συντελεστές παραγωγής και οι ακόλουθοι κωδικοί, κατά περίπτωση: Πίνακας 1 Συντελεστές παραγωγής συγκολλημένων σωλήνων κάθε είδους Συντελεστής παραγωγής Κωδικός ΕΣ Πηγή στοιχείων Μη στρεβλωμένη τιμή μονάδας Αμεταποίητο υλικό Πλατέα προϊόντα θερμής έλασης από σίδηρο ή από μη κραματοποιημένο χάλυβα, με πλάτος >= 600 mm, περιελιγμένα, μη επικαλυμμένα, επιμεταλλωμένα ή επενδυμένα, πάχους >= 4,75 mm και < 10 mm, που δεν είναι αποσκωριωμένα, χωρίς ανάγλυφο 7208 37 GTA 4,34 CNY/kg Πλατέα προϊόντα θερμής έλασης από σίδηρο ή από μη κραματοποιημένο χάλυβα, με πλάτος >= 600 mm, περιελιγμένα, μη επικαλυμμένα, επιμεταλλωμένα ή επενδυμένα, πάχους >= 3 mm και < 4.75, που δεν είναι αποσκωριωμένα, χωρίς ανάγλυφο 7208 38 GTA 3,96 CNY/kg Πλατέα προϊόντα θερμής έλασης από σίδηρο ή από μη κραματοποιημένο χάλυβα, με πλάτος >= 600 mm, περιελιγμένα, μη επικαλυμμένα, επιμεταλλωμένα ή επενδυμένα, πάχους < 3 mm, αποσκωριωμένα, χωρίς ανάγλυφο 7208 39 GTA 4,05 CNY/kg Ψευδάργυρος 7901 11 GTA 20,69 CNY/kg Θειικό οξύ 2807 00 GTA 0,56 CNY/kg Εργατικό δυναμικό Κόστος εργασίας στον μεταποιητικό τομέα [Ά/Α] Βλέπε τμήμα 3.2.2.2. στοιχείο δ) σημείο 2) 19,91 CNY/ώρα Ενέργεια Ηλεκτρική ενέργεια [Ά/Α] Βλέπε τμήμα 3.2.2.2. στοιχείο δ) σημείο 3) 0,88 CNY/kWh Αέριο φυσικό [Ά/Α] Βλέπε τμήμα 3.2.2.2. στοιχείο δ) σημείο 4) 2,73 CNY/kWh Υποπροϊόντα Απομέταλλα από μη κραματοποιημένο χάλυβα 7204 41 GTA 3,12 CNY/kg Απομέταλλα ρινισμάτων από μη κραματοποιημένο χάλυβα 7204 41 GTA 3,12 CNY/kg Απομέταλλα από απολέπιση από μη κραματοποιημένο χάλυβα 7204 49 GTA 2,11 CNY/kg Τέφρα ψευδαργύρου 2620 19 GTA 8,11 CNY/kg Στερεός ψευδάργυρος 2620 11 GTA 14,74 CNY/kg

(1) Πρώτες ύλες και υποπροϊόντα

(172) Για να καθορίσει τις μη στρεβλωμένες τιμές των υλικών όπως παραδίδονται στην πύλη του εργοστασίου του παραγωγού, όπως προβλέπεται στο άρθρο 2 παράγραφος 6α στοιχείο α) πρώτη περίπτωση και λαμβάνοντας υπόψη ότι δεν υπήρχαν συνεργαζόμενοι παραγωγοί στη ΛΔΚ, η Επιτροπή χρησιμοποίησε τις τιμές εισαγωγής στην αντιπροσωπευτική χώρα για κάθε υλικό που χρησιμοποιήθηκε στην παραγωγή συγκολλημένων σωλήνων κάθε είδους στην AMTP. Η Επιτροπή επαλήθευσε τις αναφερόμενες πρώτες ύλες που χρησιμοποιήθηκαν, τα υποπροϊόντα που παρήχθησαν και τους σχετικούς δείκτες κατανάλωσης κατά την παρασκευή του υπό επανεξέταση προϊόντος.

(173) Για όλες τις πρώτες ύλες και τα υποπροϊόντα, η Επιτροπή βασίστηκε σε τιμές εισαγωγής στην αντιπροσωπευτική χώρα. Η τιμή εισαγωγής στην αντιπροσωπευτική χώρα καθορίστηκε ως η σταθμισμένη μέση μοναδιαία τιμή των εισαγωγών από όλες τις τρίτες χώρες εκτός της ΛΔΚ. Η Επιτροπή αποφάσισε να εξαιρέσει τις εισαγωγές από τη ΛΔΚ στην αντιπροσωπευτική χώρα, καθώς κατέληξε στο συμπέρασμα στην αιτιολογική σκέψη 149 ότι δεν κρίνεται σκόπιμο να χρησιμοποιούνται οι εγχώριες τιμές και το κόστος στη ΛΔΚ, λόγω της ύπαρξης σημαντικών στρεβλώσεων σύμφωνα με το άρθρο 2 παράγραφος 6α στοιχείο β) του βασικού κανονισμού. Δεδομένου ότι δεν υπάρχουν στοιχεία που να δείχνουν ότι οι ίδιες στρεβλώσεις δεν επηρεάζουν εξίσου τα προϊόντα που προορίζονται για εξαγωγή, η Επιτροπή θεώρησε ότι οι ίδιες στρεβλώσεις επηρέαζαν τις τιμές εξαγωγής. Μόνο στην περίπτωση του θειικού οξέος, εξαιρέθηκαν οι όγκοι εισαγωγών από την Κίνα που αντιπροσωπεύουν το 4,7 % των συνολικών εισαγωγών της αντιπροσωπευτικής χώρας. Για όλες τις άλλες πρώτες ύλες και τα υποπροϊόντα, τα σχετικά μερίδια εισαγωγών κυμαίνονταν από μηδέν έως 0,3 %.

(174) Κανονικά θα πρέπει να εξαιρεθούν επίσης οι όγκοι εισαγωγών στην αντιπροσωπευτική χώρα από χώρες που δεν είναι μέλη του ΠΟΕ και παρατίθενται στο παράρτημα 1 του κανονισμού (ΕΕ) 2015/755. Σύμφωνα με το άρθρο 2 παράγραφος 7 του βασικού κανονισμού, οι εγχώριες τιμές στις εν λόγω χώρες δεν μπορούν να χρησιμοποιηθούν για τον σκοπό του προσδιορισμού της κανονικής αξίας. Ωστόσο, στην περίπτωση αυτή δεν καταγράφηκαν εισαγωγές πρώτων υλών και υποπροϊόντων από τις εν λόγω χώρες στην Ταϊλάνδη κατά την ΠΕΕ.

(175) Προκειμένου να καθοριστεί η μη στρεβλωμένη τιμή των πρώτων υλών που παραδίδονται στην πύλη του εργοστασίου του παραγωγού-εξαγωγέα, όπως προβλέπεται στο άρθρο 2 παράγραφος 6α στοιχείο α) πρώτη περίπτωση του βασικού κανονισμού, η Επιτροπή εφάρμοσε τον εισαγωγικό δασμό της αντιπροσωπευτικής χώρας, σε αντίστοιχα επίπεδα, ανάλογα με τη χώρα καταγωγής των εισαγόμενων όγκων. Επιπλέον, η Επιτροπή πρόσθεσε τις εγχώριες δαπάνες μεταφοράς που υπολογίζονται ανά χιλιόγραμμο με βάση τις παραδόσεις του λιμένα Laem Chabang port — Μπανγκόκ, όπως προβλέπεται στην έκθεση της Παγκόσμιας Τράπεζας (72).

(2) Εργατικό δυναμικό

(176) Για να καθορίσει το σημείο αναφοράς για το κόστος εργασίας, η Επιτροπή χρησιμοποίησε τις στατιστικές της ΔΟΕ μαζί με τις δημοσιευμένες εθνικές στατιστικές της Ταϊλάνδης και τις πληροφορίες της KPMG σχετικά με τους φόρους και τις εισφορές στην Ταϊλάνδη (73).

(177) Οι στατιστικές της ΔΟΕ παρείχαν στοιχεία σχετικά με τον μέσο όρο των πραγματικών εβδομαδιαίων ωρών εργασίας ανά απασχολούμενο στον μεταποιητικό τομέα στην Ταϊλάνδη κατά τη διάρκεια της ΠΕΕ (74).

(178) Αν και τα στοιχεία για τις μηνιαίες αποδοχές των εργαζομένων στον μεταποιητικό τομέα παρέχονταν επίσης στις στατιστικές της ΔΟΕ, η Επιτροπή αποφάσισε να παραπέμψει σε στατιστικά στοιχεία από την Εθνική Στατιστική Υπηρεσία της Ταϊλάνδης, η οποία παρείχε λεπτομερέστερες πληροφορίες σχετικά με τους μισθούς και τις μη μισθολογικές παροχές σε διάφορους οικονομικούς τομείς κατά τρίμηνο (75).

(179) Τέλος, η Επιτροπή χρησιμοποίησε τις πληροφορίες που παρείχε η KPMG για να καθορίσει τον φόρο κοινωνικής ασφάλισης που κατέβαλε ο εργοδότης.

(180) Με βάση τα στοιχεία αυτά, η Επιτροπή υπολόγισε ωριαίο μισθό στον τομέα της μεταποίησης, στον οποίο προστέθηκε επιπλέον κόστος εργασίας που βάρυνε τον εργοδότη.

(3) Ηλεκτρική ενέργεια

(181) Για τον καθορισμό του δείκτη αναφοράς για την ηλεκτρική ενέργεια, η Επιτροπή χρησιμοποίησε τη διαμόρφωση της τιμής της ηλεκτρικής ενέργειας για τις επιχειρήσεις, τις βιομηχανικές και τις κρατικές επιχειρήσεις, η οποία είναι διαθέσιμη στον δικτυακό τόπο της Μητροπολιτικής Αρχής Ηλεκτρισμού (76).

(182) Λαμβανομένης υπόψη της έλλειψης συνεργασίας από τους Κινέζους παραγωγούς, όλες οι υπόλοιπες παράμετροι που απαιτούνται για τον υπολογισμό της μέσης μη στρεβλωμένης τιμής αναφοράς της ηλεκτρικής ενέργειας, όπως το εύρος τιμών τάσης, οι ώρες αιχμής/εκτός αιχμής και το φορτίο αιχμής, βασίστηκαν στα στοιχεία που παρείχε η AMTP.

(4) Φυσικό αέριο

(183) Για τον καθορισμό του δείκτη αναφοράς για το φυσικό αέριο, η Επιτροπή χρησιμοποίησε τη στατιστική έκθεση του